**Szám:** 1-7/2020. 8. sz. napirendi pont

**Indokolás**

**Zalaszentgrót Város Önkormányzata Polgármesterének**

**2021. május 27-re tervezett döntéséhez**

**Tárgy:** A Szentgrótért Kft. 2021. évi egyszerűsített éves beszámolójának elfogadása

Zalaszentgrót Város Önkormányzata, mint alapító SZENTGRÓTI VÍZ ÉS FÜRDŐ Kft. néven gazdasági társaságot alapított, amely 1997. január 10-én kezdte meg a működését. A Kft. 1998. február 12-től kezdődően egyszemélyes társaság formájában működik.

A Képviselő-testület a 47/2018. (V. 24.) számú határozatában döntött a társaság alapító okiratának módosításáról, mely egyebek mellett a cégnév Szentgrótért Kereskedelmi és Szolgáltató Korlátolt Felelősségű Társaságra való megváltoztatását is tartalmazta.

A Kft., mint egyszemélyes gazdasági társaság működésére vonatkozó szabályokat a Polgári Törvénykönyvről szóló 2013. évi V. törvény (a továbbiakban: Ptk.) rendelkezései határozzák meg. A Ptk. 3:109. § (4) bekezdése alapján az egyszemélyes gazdasági társaság esetén a legfőbb szerv hatáskörét az alapító vagy az egyedüli tag gyakorolja. A Kft. esetében a döntéshozó szerv a Képviselő-testület.

A Ptk. 3:109. § (2) bekezdése a gazdasági társaság legfőbb szervének hatáskörébe utalja a számviteli törvény szerinti beszámoló jóváhagyását. Fontos megemlíteni a Ptk. 3:120. § (2) bekezdésében foglalt rendelkezést is, amely szerint amennyiben a gazdasági társaságnál felügyelőbizottság működik, úgy a beszámolóról a legfőbb szerv a felügyelőbizottság írásbeli jelentésének birtokában dönthet.

A fent hivatkozott jogszabályhelyek alapján a Kft. ügyvezetője elkészítette a Kft. 2020. évi működéséről szóló beszámolót, valamint az egyszerűsített éves beszámolót. Utóbbi jelen előterjesztés 1-3. mellékletét képezi.

**A beszámoló rövid összefoglalása:**

2020. év a Kft. életében a bővülés éve volt, amely a cég pénzügyi eredményességében is realizálódott.

A korábbi társasházkezelési, rendezvény eszköz bérleti-, és zöldterület gondozási feladatok ellátása mellett 2020. évben a Kft. átvette a Sportcsarnok és műfüves pálya valamint a SzentGróth termálfürdő üzemeltetését, bővítette a társasházkezelés szolgáltatásba bevont ingatlanok számát és létrehozta a Szentgróti Fejlesztési Ügynökséget is.

Ezen tevékenységbővülés a korábbi 8.990 e Ft összegű nettó árbevételt közel megtízszerezte, így a Kft. 2020-ban 85.611 e Ft. nettó árbevételt realizált. Az árbevételek között külön kiemelendő a fürdőüzemeltetés 51.004 e Ft-os összege, amely az összbevétel 59,6 %-a.

2020. évben a Kft. 78.638 e Ft összegű összköltséggel (személyi jellegű, dologi kiadások, egyéb ráfordítások) látta el feladatait, amelyből a zöldterület kezelés 17,6 %-ot, a fürdőüzemeltetés 46,4 %-ot tesz ki.

A személyi jellegű ráfordítások 37.717 e Ft összegben realizálódtak, amely összeg a 13 fő átlagos állományi létszám és az alkalmi munkavállalók bér és járulékösszegeit tartalmazza. A Kft. a 2020. évben a foglalkoztatáshoz 1.028 e Ft összegű munkaügyi támogatást vett igénybe.

A költségek között kiemelendő még a cégvezetés (ügyvezetés, iroda, vásárolt szolgáltatások) 11.750 e Ft-os összege, amely az összes költség 14,9 %-os tétele.

A Kft. 2020. évi 8.069 e Ft összegű eredményét 367 e Ft adófizetési kötelezettség terheli.

A mérlegfőösszeg 2019-ről 2020. dec. 31-re 10.100 e Ft-tal, 38.911 e Ft-ra növekedett. Ezen 35%-os emelkedés az eszközoldalon a forgóeszközök (pénzeszközök és követelések) jelentős emelkedéséből adódik. Forrás oldalon pedig a saját tőke jelentős emelkedése (+7.702 e Ft) figyelhető meg a 2020-as év eredményes lezárásának köszönhetően.

Az előzetes működési beszámolót, mely tartalmazta a 2021. évre vonatkozó üzleti és üzemelési terveket is, Zalaszentgrót Város Önkormányzata Képviselő-testületének feladat- és hatáskörében eljárva a Polgármester - a Kormány 27/2021. (I. 29.) Korm. rendeletének 1. §-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján - a 8/2021. (II. 15.) számú határozatában már elfogadta, azonban – az akkori folyamatban lévő ajánlattételek és a COVID helyzet bizonytalansági tényezőket is tartalmazó – korábbi 2021. évi üzleti terv felülvizsgálata – az első féléves tényadatok rendelkezésre állását követően – javasolt.

A Kft. felügyelőbizottsága a 2020. évi működésről szóló beszámolót, valamint az egyszerűsített éves beszámolót a 2020. május 26-án tartandó ülésen tárgyalja, amelynek eredménye a képviselő-testület tagjai számára elektronikus úton ismertetésre kerül.

Zalaszentgrót város közigazgatási területén található az önkormányzat tulajdonában lévő közterületek, utak zöldterület és parkfenntartási feladatainak ellátását a Szentgrótért Kft. biztosítja. A feladatok ellátásához a szükséges eszközöket Zalaszentgrót Város Önkormányzata biztosítja bérleti szerződés keretében a 89/2019. (VII. 25.) számú képviselő-testületi határozat alapján. A Kft. részéről a zöldterület és parkfenntartás ellátásához a korábban városrészek területén használt eszközök átadásának igénye merült fel.

Üzembetartói, illetve bérleti feltételekkel történő átadással a következő gépek érintettek:

* 1 db Opel J7 Vivaro személygépkocsi (JMD-150 forg.-i rendszámú)
* 1 db MTD benzinmotoros fűnyíró
* 3 db damilos fűkasza (Stihl FS 510 – 1 db; Stihl FS 460 – 2 db)

Az érintett eszközök átadása támogatandó a határozati javaslat elfogadásával.

**Határozati javaslat:**

**I.**

Zalaszentgrót Város Önkormányzata Polgármestere – a Kormány 40/2020. (III.11.) Korm. rendeletének 1.§-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésében kapott felhatalmazás alapján, Zalaszentgrót Város Önkormányzata Képviselő-testülete tagjainak véleményére figyelemmel – a Szentgrótért Kereskedelmi és Szolgáltató Kft. 2020. évi egyszerűsített éves beszámolóját jóváhagyja.

A Polgármester felkéri a jegyzőt, hogy a határozati kivonat egy példányának megküldésével a társaság ügyvezetőjét értesíteni szíveskedjen.

Határidő: 2021. június 7.

Felelős: Dr. Simon Beáta jegyző

**II.**

Zalaszentgrót Város Önkormányzata Polgármestere – a Kormány 40/2020. (III.11.) Korm. rendeletének 1.§-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésében kapott felhatalmazás alapján, Zalaszentgrót Város Önkormányzata Képviselő-testülete tagjainak véleményére figyelemmel – a Szentgrótért Kereskedelmi és Szolgáltató Kft. részére az előterjesztésben részletezett gépeket bérbe adja bruttó 50.000,-Ft/év bérleti díj ellenében.

A képviselő-testület felhatalmazza a Polgármestert a bérleti szerződés kiegészítésére.

Határidő: 2021. június 7.

Felelős: Dr. Simon Beáta jegyző

**Zalaszentgrót**, 2021. május 25.

|  |  |
| --- | --- |
|  | ***Baracskai József***  *polgármester* |

A határozati javaslatok a törvényességi előírásnak megfelelnek.

|  |  |
| --- | --- |
|  | ***Dr. Simon Beáta***  jegyző |