**Szám:** 1-7/2021. 11. sz. napirendi pont

**Indokolás**

**Zalaszentgrót Város Önkormányzata Polgármesterének**

**2021. május 27-re tervezett döntéséhez**

**Tárgy:** Beszámoló a Zalaszentgróti Napköziotthonos Óvoda - Bölcsőde 2020. évi működéséről

**Indokolás:**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 6. pontja alapján az óvodai ellátás kötelező helyi önkormányzati feladat. Emellett a gyermekek védelméről és a gyámügyi igazgatásról szóló 1997. évi XXXI. törvény 94. § (3a) bekezdése alapján a tízezernél több állandó lakosú települési önkormányzatokon kívül az a települési önkormányzat is köteles gondoskodni a bölcsődei ellátásról, ahol a bölcsődei ellátásra legalább 5 gyermek tekintetében igény jelentkezik, vagy a település 3 év alatti lakosainak száma meghaladja a 40 főt. 2018. évben Zalaszentgrót Város Önkormányzata esetében a bölcsődei ellátási kötelezettséget megteremtő mindkét vagylagos feltételek teljesültek, melynek eredményeképpen önálló bölcsődei csoport létrehozása vált valóra 2018. szeptember 1-jétől a Zalaszentgróti Napköziotthonos Óvoda - Bölcsőde 8790 Zalaszentgrót, Batthyány u. 28. szám alatti székhelyén. 2019. évben került kivitelezésre az intézmény 8790 Zalaszentgrót, Ady E. u. 2. szám alatti telephelyének felújítása és bővítése a „Bölcsőde kialakítása és óvoda felújítása Zalaszentgróton” című, TOP-1.4.1-15-ZA1-2016-00028 azonosító számú projekt keretében, melynek eredményeképpen 2019. szeptember 1-jétől immáron két önálló bölcsődei csoport kezdte meg működését (a székhelyről átköltözve) az intézmény 8790 Zalaszentgrót, Ady E. u. 2. szám alatti telephelyén.

Következésképpen Zalaszentgrót Város Önkormányzata a Zalaszentgróti Napköziotthonos Óvoda - Bölcsőde köznevelési intézmény fenntartása és működtetése útján megfelelő módon gondoskodik az óvodai és bölcsődei ellátásról egyaránt.

Sarkalatos kritérium, hogy az önkormányzat a fenntartásában lévő intézmények működéséről megalapozott és átfogó képet kapjon, az esetleges beavatkozást igénylő kérdésekről időben tudomást szerezzen.

A nemzeti köznevelésről szóló 2011. évi CXC. törvény 85. § (2) bekezdése rögzíti a fenntartó jogát arra vonatkozóan, hogy tanévenként legfeljebb egy alkalommal az intézményvezetőt az intézmény tevékenységéről szóló átfogó beszámolásra kötelezheti. A fentiekre tekintettel a Zalaszentgróti Napköziotthonos Óvoda - Bölcsőde intézményvezetője elkészítette az intézmény 2020. évi működésére vonatkozó teljes körű beszámolót, mely jelen indokolás 1. mellékletét képezi.

**Határozati javaslat:**

Zalaszentgrót Város Önkormányzata Képviselő-testületének feladat- és hatáskörében eljárva a Polgármester – a Kormány 27/2021. (I. 29.) Korm. rendeletének 1. §-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, Zalaszentgrót Város Önkormányzatának Képviselő-testülete tagjainak véleményére figyelemmel– a Zalaszentgróti Napköziotthonos Óvoda - Bölcsőde 2020. évi működéséről szóló beszámolót az indokolás 1. számú melléklete szerinti formában és tartalommal elfogadja.

A polgármester felkéri a jegyzőt, hogy a döntésről a határozati kivonat egy példányának megküldésével a Zalaszentgróti Napköziotthonos Óvoda - Bölcsőde intézményvezetőjét értesítse.

Határidő: 2021. május 31.

Felelős: Dr. Simon Beáta jegyző

**Zalaszentgrót**, 2021. május 21.

**Baracskai József**

polgármester

A határozatai javaslat a törvényességi

követelményeknek megfelel.

**Dr. Simon Beáta**

jegyző