Szám: 1-7/2021. 2. számú napirendi pont

**Indokolás**

**Zalaszentgrót Város Önkormányzata Polgármesterének**

**2021. május 27-re tervezett döntéséhez**

**Tárgy**: A 2020. évi költségvetés végrehajtásáról és a 2020. évi költségvetési maradvány jóváhagyásáról szóló önkormányzati rendelet elfogadása

**Indokolás:**

Az államháztartásról szóló 2011. évi CXCV. törvény 91. § (1) bekezdése alapján a jegyző által előkészített zárszámadási rendelet-tervezetet a polgármester terjeszti a képviselő-testület elé úgy, hogy az a képviselő-testület elé terjesztését követő harminc napon belül, de legkésőbb a költségvetési évet követő ötödik hónap utolsó napjáig hatályba lépjen.

Zalaszentgrót Város Önkormányzatának Képviselő-testülete a 3/2020. (II. 14.) önkormányzati rendeletében 2.050.014 e Ft főösszeggel fogadta el a város költségvetését a Magyarország 2020. évi központi költségvetéséről szóló 2019. évi LXXI törvény előírásai alapján. A 2020. évi költségvetés elfogadását követően a költségvetés végrehajtása eltért az előző évektől, mivel Magyarországot is elérte a Covid-19 világjárvány, ami az önkormányzatot minden szinten érintette. Az óvoda, bölcsőde ügyeleti szinten működött, a szociális ágazatra jelentős többlet teher hárult, a járóbeteg szakellátás leállt, a kulturális rendezvények elmaradtak, a közös hivatal folyamatosan működött, röviden ez jellemezte az elmúlt év tavaszát. Természetesen ez a pandémiás időszak a gazdasági élet többi szereplőjét is sújtotta, ezért szükségessé vált a II. negyedévben a 2020. évi költségvetés áttekintése, működési és felhalmozási kiadások zárolása, bevételi előirányzatok csökkentése. Ez a „csökkentett” költségvetés élt az előző év utolsó negyedévéig, amikor már láthatóvá vált, hogy a költségvetés kiadási oldalához a forrást a várható bevételek biztosítják. Az év során elfogadott módosítások után év végére a költségvetés főösszege 2.250.546 e Ft-ra emelkedett, amelyben nagy szerepe volt az évközben induló közmunka programoknak és az elnyert pályázatoknak. A 2020. évi bevételeket és kiadásokat mérlegszerűen a rendelet 1. melléklete, a bevételi és kiadási előirányzatok teljesítését címenként és rovatonként a rendelet 2. és 3 és 4. mellékletei tartalmazzák.

A 2020. évi bevételek – leszámítva az irányítószervi támogatásokat – önkormányzati szinten 1.861.661 e Ft-ban realizálódtak, amely a módosított előirányzathoz számítva 82,72 %-os teljesülést jelent. A költségvetési bevételek 1.302.607 e Ft-ban, a tervezetthez viszonyítva 77,83 %-ban teljesültek.

A működési bevételek önkormányzati szinten 1.237.062 e Ft-ban teljesültek, amelyek 3,98 %-kal, 51.331 e Ft-tal maradtak el a módosított előirányzattól, ami alapvetően a kialakult járványügyi helyzetnek köszönhető. A bérleti díjak, egyéb üzemeltetési bevételek, térítési díjból származó bevételek jelentősen elmaradnak a tervezettől.

A közhatalmi bevételek esetében összességében többletbevétel keletkezett, pedig a beszedési és gazdasági feltételek folyamatosan romlottak. A gépjárműadó esetében bevétel egyáltalán nem realizálódott, mivel a 40 % helyben maradó részt be kellett fizetni a központi gazdaságvédelmi alapba, a helyi iparűzési adónál pedig megszűnt az év végi feltöltési kötelezettség, ezen tényezők ellenére a közhatalmi bevételek az eredeti előirányzathoz képest 17.782 e Ft többlet bevétellel zártak.

A tulajdonosi bevételek (közművagyon üzemeltetési díja) esetében a bevételek az eredeti előirányzatnál magasabb mértékében teljesültek, de a módosított előirányzathoz képest elmaradást mutatnak, ezek a bevételek – az előző évhez hasonlóan – a következő évben realizálódnak. A közműrendszeren végzett felújítások és a tulajdonosi bevételek realizálódása viszonyában az figyelhető meg, hogy a kiadások gyorsabban emelkednek, mint a forrásul szolgáló bevételek, ennek következtében ivóvíz esetében 7.381 e Ft, szennyvíz esetében 2.222 e Ft hiánnyal zárta az önkormányzat az Észak-Zalai Víz-és Csatornamű által létrehozott Közös Pénzügyi Alapban az évet.

Az államháztartáson belülről származó működési célú támogatások 758.370 e Ft-ban realizálódtak, ami 95,9 %-os teljesülés a módosított előirányzathoz képest.

Ebben a kiemelt bevételi előirányzat jogcímben legnagyobb tételt a központi költségvetésből kapott állami támogatás képviseli. Zalaszentgrót Város Önkormányzata számára a 2020. évre eredeti előirányzatként 441.542 eFt állami hozzájárulást állapítottak meg, amelynek az összege év végéig 509.091 e Ft-ra módosult. 2020-ban havi rendszerességgel biztosította a központi költségvetés az érintettek számára a bérkompenzáció, a kulturális illetménypótlék, a szociális ágazati összevont pótlék fedezetét. Eseti jelleggel kapott támogatást az Önkormányzat a minimálbér emelkedés illetve bölcsőde működtetés támogatására. Az elmúlt évben 4 közmunka programban vett részt Zalaszentgrót Város Önkormányzata, amelynek keretében éves szinten 36 főt foglalkoztatott, a programok megvalósításához 52.015 e Ft működési forrást biztosított a központi költségvetés.

Az államháztartáson kívülről, működésre átvett támogatások esetében bevétel nem realizálódott, mivel a Zalai Borút Egyesület 2020-ban sem fizette ki a 3.500 e Ft összegű tartozását.

Az államháztartáson belülről származó, felhalmozási célra átvett pénzeszközökből 53.408 eFt bevétel folyt be, a módosított előirányzat 14,28 %-a, amely zömében a pályázatok lebonyolításához kapcsolódó előleg. A ténylegesen realizálódott bevételi összeg mutatja, hogy egyes projektek lebonyolítása illetve előleg igénylése még folyamatban van. (A 2020. évi európai uniós támogatással megvalósuló projektek tervezett költségeit és forrásait a rendelet 10. melléklete tartalmazza.) A 272/2014.(XI. 05.) Korm. rendelet értelmében az 50.000 e Ft feletti támogatási összegeket a Magyar Államkincstárnál nyitott számlán kell kezelni, 2020. december 31-én ezen a jogcímen 122.630 e Ft állt az Önkormányzat rendelkezésére. Az előlegeken kívül ez a kiemelt bevételi előirányzat tartalmazza a közmunka programok felhalmozási célt (eszköz beszerzés) szolgáló támogatási összegét is, amely 2020-ban 767 e Ft volt.

A felhalmozási bevételek 7.889 e Ft-ban realizálódtak, ez meghaladta a módosított előirányzatot. Az eredeti költségvetés nem tartalmazott erre vonatkozóan terv adatot, évközben a részönkormányzati és iparterületi ingatlan eladás növelte a részönkormányzatok és a város költségvetésének bevételét.

Az államháztartáson kívülről felhalmozási célra átvett pénzeszközök kiemelt előirányzata 4.248 e Ft bevételi összeggel teljesült. Ez az összeg tartalmazza a Coca-Cola HBC Magyarország Kft. által a zalaszentgróti ifjúsági terek, játszóterek kialakítására, felújítására adott 2.600 e Ft-ot, valamint a lakáscélra biztosított kamatmentes kölcsön visszafizetését 1.648 e Ft összegben.

A 2020. évi kiadások – intézményfinanszírozás nélkül – önkormányzati szinten 1.383.501 e Ft összegben, 61,47%-ban realizálódtak. A költségvetési kiadások a módosított előirányzathoz képest 61,17 %-ban, 1.365.839 e Ft-ban teljesültek. A kiadásokat – a bevételekhez hasonlóan – célszerű kiemelt előirányzatonként vizsgálni. A kiadások teljesítését kiemelt előirányzatonként és szervezetenként a rendelet 4. melléklete tartalmazza.

A működési kiadások 1.128.036 e Ft-ban realizálódtak, ez a módosított előirányzat 79,3 %-a, magukba foglalják a foglalkoztatottak személyi juttatásait, ezek járulékait, az Önkormányzat közüzemi díjait, szociális kiadásokat, működési célú támogatásokat, karbantartásokat. A költségvetésben 34.793 e Ft karbantartási keret állt rendelkezésre, amiből 18.663 e Ft került elköltésre, 16.130 e Ft maradvány keletkezett, ami forrásául szolgál a 2021. évi karbantartásoknak. A karbantartások célonkénti teljesülését az előterjesztés 3. melléklete tartalmazza.

2020-ban a felhalmozási kiadások 237.803 e Ft-ban, a módosított előirányzathoz viszonyítva 29,35 %-ban teljesültek, ezen belül a beruházásokra 139.765 e Ft kiadást fordított az önkormányzat, melyet célonként a rendelet 5. melléklete tartalmaz. A Terület- és Településfejlesztési Operatív Program projektjei közül az év folyamán fejeződött be a TOP-1.1.3-15-ZA1-2016-00002 Agrár-logisztikai központ építése Zalaszentgróton elnevezésű projekt; ennek, valamint TOP-1.1.1-15-ZA1-2016-00002 Ipari parkok, ipari területek fejlesztése című projektnek a pályázati elszámolása napjainkban is folyik. 2020-ban 10 Európai Uniós támogatással megvalósuló projekt megvalósítása, elszámolása volt folyamatban, tervezett költségeiket és finanszírozási forrásukat a 10. melléklet tartalmazza. A pályázati forrásból megvalósuló beruházásokon kívül saját forrásból is finanszírozott beruházásokat az Önkormányzat. Az intézményi beruházások 7.765e Ft-ban realizálódtak, ez az erre a célra betervezett keret 77,92%-a. A városrészekbe és városüzemeltetéshez betervezett beruházásokra 51.567e Ft keret állt rendelkezésre, ebből 17.467 e Ft került felhasználásra, a megvalósítást célonként a rendelet 5. melléklete tartalmazza.

Az Önkormányzat felújítási kiadásai 96.588 e Ft-ban realizálódtak, ami a betervezett felújítási kiadások 45,19 %-a. A felújítási kiadásokat a rendelet 6. melléklete tartalmazza.

Az önkormányzati intézmények esetében szintén nem voltak az év folyamán likviditási problémák, 2020. évi működésükről az alábbi összefoglaló ad számot.

A legnagyobb költségvetési főösszegből működő intézmény a Városi Önkormányzat Egészségügyi Központja. Eredeti előirányzatát tekintve 237.154 e Ft-ból gazdálkodhatott, mely év közben a módosítások során 10.306 e Ft-tal került emelésre.

A tervekhez képest a 2020-as évben a tényadatok jelentősen megváltoztak, ugyanis a kialakult pandémiás helyzet átalakította az intézmény gazdálkodását. Teljesítményfinanszírozásról átállt a Központ átlagfinanszírozásra. Átmenetileg a szakrendelések nagy részét is le kellett állítani (közel 3 hónapra), mely által jelentősen csökkentek a dologi kiadások között kimutatott szakorvosi költségek, illetve a leállásnak köszönhetően a szakmai anyagfelhasználás is elmaradt a tervezettől.

2020. évet érintő nagy változás volt még az egészségügyben dolgozók rendkívüli juttatása, melyet  veszélyhelyzet során nyújtott többletmunkájuk elismeréseként kaptak az intézményben dolgozók. A rendkívüli juttatás körülbelül 15 millió forinttal emelte meg az intézmény személyi költségeit. Ezen túl november hónapban jelentős béremelés történt az egészségügyi dolgozók bérrendezésének köszönhetően.

Az intézmény 221.296 e Ft kiadással zárta az évet, melyből 31.941 e Ft a „EFI az egészségemért” című Európai Uniós Program kiadása volt. A projekt 2020. december 31-el lezárult, és a fenntartási időbe lépett, mely további 3 év működési kötelezettséget jelent a Központnak.

Összes személyi jellegű kiadása 112.180 e Ft, a munkaadókat terhelő járulékok 17.575 e Ft volt az intézmények, mely összesen 12%-os növekedést jelentett az eredetileg tervezett összeghez képest. A dologi kiadás összesen 89.826 e Ft volt, mely az eredeti előirányzathoz képest 25 %-kal kevesebb. Beruházási kiadásokra pedig 1.715 e Ft-ot költött az intézmény az eszközpark korszerűsítése érdekében.

Bár a személyi jellegű kiadások jelentősen nőttek, a dologi kiadások tekintetében megtakarítás volt tapasztalható, illetve a megnövekedett NEAK finanszírozás miatt az önkormányzati hozzájárulás a tervezett 45.918 e Ft-ról 39.800 e Ft-ra csökkent.

Az intézmény saját bevételei, melyek döntő része a helységbérleti díjakból, valamint a házi orvosoknak továbbszámlázott közüzemi díjakból áll, a terveknek megfelelően alakultak, 9.687 e Ft-ban realizálódtak. A NEAK finanszírozás összességében 7 %-kal emelkedett, számszerűen 144.949 e Ft érkezett az Intézmény bankszámlájára.

A Zalaszentgróti Napközi Otthonos Óvoda – Bölcsőde eredeti előirányzatát tekintve 165.674 e Ft-os kerettel kezdte meg 2020-as működését, melynek több mint 95%-át az állami normatíva adja, ami magában foglalja a gyermekétkeztetést, az óvoda szakmai feladatainak ellátását, illetve a bölcsődei gondozást is. A költségvetési főösszeg 4.039 e Ft-tal emelkedett az évközi módosítások következtében, mely emelkedés fő oka az évközben megállapított plusz normatív támogatás.

A 2020-as évben a pandémiás helyzet az óvoda működését is jelentősen befolyásolta, a jelenléti „oktatást” felváltották az úgynevezett online foglalkozások, mely kiadás megtakarítást eredményezett az óvodának. A dologi kiadások cca. 22 %-kal maradtak el az eredeti előirányzathoz képest, összesen 27.993 e Ft került elköltésre. A megtakarításnak, illetve a plusz normatívának köszönhetően lehetőség nyílt az óvodai udvari eszközök bővítésére 2.270 e Ft értékben, valamint az Ady úti kerítés teljes cseréjére 7.400 e Ft értékben.

A személyi kiadások a terveknek megfelelően alakultak, összesen 108.069 e Ft volt a bér jellegű kiadás, 20.564 e Ft pedig a munkaadókat terhelő járulék.

Az intézmény a 2020-as évet tekintve összesen 166.296 e Ft kiadással működött. A bevételi előirányzatok összességében nem változtak, a terveknek megfelelően alakultak.

A Városi Könyvtár és Művelődési – Felnőttképzési Központ éves főösszege a képviselő-testület által elfogadott költségvetési rendelet alapján 60.315 e Ft volt, mely évközben mindössze 3.099 e Ft-tal emelkedett. Ennek oka az év közben nyert Könyvtári érdekeltségnövelő támogatás, a Közművelődési pályázat, valamint a minimálbéremelkedés.

A járványügyi helyzet működését tekintve a VMK-nak okozott a legnagyobb gondot. A betervezett rendezvényeinek nagy részét nem tarthatta meg, így lényegesen kevesebb saját bevételt tudott realizálni, éves szinten 6.630 e Ft-ot, ami a tervezett saját bevételnek mindössze 48,7 %-a. Ennek köszönhetően a dologi kiadások is jelentősen elmaradtak a tervezettől a szakmai szolgáltatások tekintetében. Azonban a Művelődési ház működtetése jelentős költséget ró az intézményre, így az intézmény éves dologi kiadása 25.077 e Ft volt, melyben csak 10 %-os megtakarítást tudott realizálni az intézmény az eredeti előirányzathoz képest.

A személyi jellegű kiadások 15.825 e Ft-ban, a munkaadókat terhelő járulékok 2.465 e Ft-ban realizálódtak, mely a terveknek megfelelően alakult. A 2020-as évben 1.597 e Ft összegben tudta bővíteni az intézmény tárgyi eszköz állományát.

Összességében elmondható, hogy intézményeink a kialakult nehéz helyzet ellenére is eredményesen gazdálkodtak.

Az Önkormányzat vagyona 2020. december 31-én 6.312.560 e Ft volt, az előző évi 6.517.823 e Ft összeghez képest csökkent, tehát az elszámolt értékcsökkenés, egyéb csökkenés meghaladta a tárgyi eszköz állomány bruttó értékének növekedését. Az önkormányzati vagyon 2020. év végi állományát a rendelet 11/A. és 11/B. mellékletei tartalmazzák. Az önkormányzati vagyon esetében a pályázatok befejezése után, a beruházások aktiválását követően várható további vagyon növekedés.

2020. évben a bevételek és a kiadások – az év végére - a tervezettől eltérően, de a likvidást biztosítva alakultak, ezt támasztják alá az előterjesztés szöveges értékelése és a számszaki mellékletek. Az intézmények működtetése és a városüzemeltetés az előző évektől eltérően ugyan, de összességében zavartalan volt. A betervezett közmunka programok megvalósultak, igaz, hogy az előző évekhez képest jóval kisebb volumenben. 2020. évben folytatódott a Terület- és Településfejlesztési Operatív Program keretében elnyert projektek megvalósítása, a befejezetlen projektek megvalósítása az idei és a következő év feladata lesz.

Az Önkormányzat 2020. évi költségvetési maradványa 478.160 e Ft, amelyből 209.584 e Ft felhalmozási, 268.576 e Ft működési. A városrészek jelentős maradvánnyal, 18.825 eFt összeggel zárták a 2020. évet, ez az összeg beépítésre került a városrészek 2021. évi költségvetésébe. A költségvetési maradvány intézményenkénti megállapítását a rendelet 13. melléklete tartalmazza. Az intézményi szabad költségvetési maradványok beépítésre kerültek a 2021. évi költségvetés bevételi előirányzatai közé, pótolva ezzel a hiányzó egyéb forrásokat. A költségvetési maradványt kiegészíti a 100.000 e Ft értékpapírból származó pénzeszköz, amelyből 78.444 e Ft bevonásra került a 2021. évi költségvetés készítése során.

**Vezetői nyilatkozatok a belső kontrollrendszerről:**

A költségvetési szervek belső kontrollrendszeréről és belső ellenőrzéséről szóló 370/2011. (XII.31.) Korm. rendelet 11. § (1) bekezdése alapján a költségvetési szerv vezetője a Korm. rendelet 1. számú mellékletét képező nyilatkozatban köteles értékelni a költségvetési szerv belső kontrollrendszerének minőségét. A Korm. rendelet 1. melléklete meghatározza a nyilatkozat kötelező tartalmi elemeit, amelynek keretében az intézményvezetőknek nyilatkoznia kell azzal kapcsolatban, hogy az alábbi előírásoknak milyen módon tettek eleget:

* kontrollkörnyezet
* integrált kockázatkezelési rendszer
* kontrolltevékenységek
* információs és kommunikációs rendszer
* nyomon követési rendszer (monitoring).

A Korm. rendelet 11. § (2a) bekezdése értelmében: *„… A vezetői nyilatkozatot a polgármester a zárszámadási rendelet tervezetével együtt terjeszti a képviselő-testület elé”.* Ezen jogszabályi előírásnak jelen előterjesztés keretei között teszünk eleget.

Zalaszentgrót Város Önkormányzata által fenntartott intézmények vezetői részéről ezen nyilatkozatok az előírt határidőben megérkeztek, amelyek jelen előterjesztés 4. számú mellékletét képezik.

A beérkezett nyilatkozatok alapján összegezve az alábbiak állapíthatók meg:

* Kontrollkörnyezet: az érintett intézmények vezetői a kontroll biztosításának alapvető dokumentumaként a Szervezeti és Működési Szabályzatot, a munkaköri leírásokat, valamint az egyéb belső szabályzatokat, illetőleg a Szociális Munka Etikai Kódexében foglaltakat jelölték meg. E dokumentumokban foglaltak – a jogszabályi előírásoknak megfelelően – jelentik az egyes intézményekben az ellenőrzés alapját.
* Integrált kockázatkezelési rendszer: az intézmények törekednek a kockázatok minimális szintre történő csökkentésére. Ennek eszközeit jelentik a rendszeres munkaértekezletek és a belső beszámolók. Kiemelkedő dokumentum e körben a Kockázatkezelési Szabályzat, valamint a Belső Önértékelési Szabályzat.
* Kontrolltevékenységek: Az intézményekben folyamatosan és időszakosan történik a kontrolltevékenységek végzése a jogszabályok, a szabályzatok, az éves munkaterv, illetőleg az esetleges negyedéves pénzügyi jelentések alapján. Vezetői ellenőrzés és belső ellenőrzés is működik az egyes szervezetekben.
* Információs és kommunikációs rendszer: Az intézmények vezetői e körben az iktatási rendszer, a nyilvántartási rendszer, a rendszeresen tartandó vezetői értekezletek, szakmai megbeszélések és FEUVE rendszer működését emelték ki.
* Nyomon követési rendszer (monitoring): Ezen előírás az évente, kötelező jelleggel elkészítésre kerülő beszámolók, a havonkénti egyeztetések és vezetőségi-, ill. munkaértekezletek, a szociális intézmény keretében megvalósuló éves települési tanácskozás, valamint az intézmények munkatervei alapján biztosított.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a tervezett rendelet igazodik a központi jogszabályokhoz. Az adminisztratív terhek a rendelet hatálybalépését követően nem változnak, és a hatálybalépés környezeti és egészségi hatással sem jár.

A rendeletalkotás szükségessége, a jogalkotás elmaradásának várható következményei:

A hatályos jogszabályoknak, elsősorban az államháztartási törvény kógens rendelkezéseinek való kötelező megfelelés teszi indokolttá a rendelet megalkotását. A helyi rendelet megalkotásának elmaradása törvénysértő állapotot keletkeztetne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak. Összességében megállapítható, hogy a rendelet megalkotása nem keletkeztet többletfeltételeket a korábbiakhoz képest.

A fentiek alapján intézkedni kívánok Zalaszentgrót Város Önkormányzata Képviselő-testületének a 2020. évi költségvetés végrehajtásáról és a 2020. évi költségvetési maradvány jóváhagyásáról szóló önkormányzati rendelet megalkotásáról.

**Zalaszentgrót**, 2021. május 21.

**Baracskai József**

polgármester

Az előterjesztés a törvényességi előírásnak megfelel.

**Dr. Simon Beáta**

jegyző