**Szám:** 1-7/2021. 7. sz. napirendi pont

**Indokolás**

**Zalaszentgrót Város Önkormányzata Polgármesterének**

**2021. május 27-re tervezett döntéséhez**

**Tárgy:** Átfogó értékelés az önkormányzat gyermekjóléti és gyermekvédelmi feladatainak ellátásáról

**Indokolás:**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 8. pontja alapján a gyermekjóléti szolgáltatások és ellátások biztosításáról a helyi önkormányzat köteles gondoskodni. Zalaszentgrót Város Önkormányzata e kötelezettségét a Zalaszentgrót és környező települések Intézményfenntartó Társulásának gesztor önkormányzataként teljesíti, amely társulás a Zalaszentgróti Szociális, Család- és Gyermekjóléti Központ (a továbbiakban: Intézmény) fenntartó szerve. Az Intézmény 2015. évben a jogszabályi előírásoknak megfelelően szerkezeti átalakításon esett át, melynek eredményeképpen 2016. január 1. napjától járási szinten biztosítja a család- és gyermekjóléti központ, valamint a társulás tagönkormányzatainak közigazgatási területén a család- és gyermekjóléti szolgáltatás feladatait.

A gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 96. § (6) bekezdése értelmében **a települési önkormányzat a gyermekjóléti és gyermekvédelmi feladatainak ellátásáról minden év május 31-éig** - a külön jogszabályban meghatározott tartalommal - **átfogó értékelést készít.** Az értékelést a képviselő-testület általi megtárgyalást követően meg kell küldeni a gyámhatóságnak, esetünkben a Zala Megyei Kormányhivatal Hatósági Főosztály Szociális és Gyámügyi Osztályának. A gyámhatóság az értékelés kézhezvételétől számított 30 napon belül javaslattal élhet a települési önkormányzat felé, amely 60 napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.

A gyámhatóságokról, valamint a gyermekvédelmi és gyámügyi eljárásról szóló 149/1997. (IX. 10.) Korm. rendelet 170/A. §-a szerint a [Gyvt. 96. § (6) bekezdésében](https://www.opten.hu/optijus/lawtext/1321/tvalid/2016.1.1./tsid/765184) meghatározott, a települési önkormányzat által a gyermekjóléti és gyermekvédelmi feladatok ellátásáról készítendő átfogó értékelés tartalmi követelményeit a 10. melléklet tartalmazza az alábbiak szerint:

1. A település demográfiai mutatói, különös tekintettel a 0-18 éves korosztály adataira;
2. Az önkormányzat által nyújtott pénzbeli, természetbeni ellátások biztosítása:

- a rendszeres gyermekvédelmi kedvezményben részesülők száma, kérelmezőkre vonatkozó általánosítható adatok, elutasítások száma, főbb okai, önkormányzatot terhelő kiadás nagysága,

- egyéb, a [Gyvt.-ben](https://optijus.hu/optijus/lawtext/99700031.TV#sid) nem szabályozott pénzbeli vagy természetbeni juttatásokra vonatkozó adatok,

- gyermekétkeztetés megoldásának módjai, kedvezményben részesülőkre vonatkozó statisztikai adatok.

1. Az önkormányzat által biztosított személyes gondoskodást nyújtó ellátások bemutatása:

- gyermekjóléti szolgáltatás biztosításának módja, működésének tapasztalata (alapellátásban részesülők száma, gyermekek veszélyeztetettségének okai, válsághelyzetben levő várandós anyák gondozása, családjából kiemelt gyermek szüleinek gondozása, jelzőrendszer tagjaival való együttműködés tapasztalatai),

- gyermekek napközbeni ellátásának, gyermekek átmeneti gondozásának biztosítása, ezen ellátások igénybevétele, s az ezzel összefüggő tapasztalatok.

1. *Hatályon kívül helyezte:* [*174/2012. (VII. 26.) Korm. rendelet 93. § (1) em)*](https://optijus.hu/optijus/lawtext/A1200174.KOR#sidlawrefP%2893%29B%281%29p%28em%29)*. Hatálytalan: 2013. I. 1-től.*
2. *Hatályon kívül helyezte:* [*174/2012. (VII. 26.) Korm. rendelet 93. § (1) em)*](https://optijus.hu/optijus/lawtext/A1200174.KOR#sidlawrefP%2893%29B%281%29p%28em%29)*. Hatálytalan: 2013. I. 1-től.*
3. A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők ellenőrzésének alkalmával tett megállapítások bemutatása;
4. A jövőre vonatkozó javaslatok, célok meghatározását a [Gyvt.](http://www.opten.hu/loadpage.php?dest=OISZ&twhich=1321#sid256) előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések);
5. A bűnmegelőzési program főbb pontjainak bemutatása (amennyiben a településen készült ilyen program), valamint a gyermekkorú és a fiatalkorú bűnelkövetők számának, az általuk elkövetett bűncselekmények számának, a bűnelkövetés okainak bemutatása.
6. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció stb.).

Ezen jogszabály által meghatározott tartalmi követelményeket figyelembe véve elkészítésre került a 2020. évre vonatkozó átfogó értékelés, amelyek jelen indokolás 1. számú mellékletét képezi. Az átfogó értékelés a Család- és Gyermekjóléti Szolgálat családsegítőinek, a Szolgálat szakmai vezetőjének, valamint a Család- és Gyermekjóléti Központ esetmenedzsereinek beszámolói, az intézményvezető-helyettes / Központ szakmai vezetője és az intézményvezető összegzése, továbbá a Zalaszentgróti Közös Önkormányzati Hivatal Önkormányzati és Közigazgatási Osztályának munkája alapján készült.

**Határozati javaslat:**

Zalaszentgrót Város Önkormányzata Képviselő-testületének feladat- és hatáskörében eljárva a Polgármester – a Kormány 27/2021. (I. 29.) Korm. rendeletének 1. §-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, Zalaszentgrót Város Önkormányzatának Képviselő-testülete tagjainak véleményére figyelemmel–az önkormányzat 2020. évi gyermekjóléti és gyermekvédelmi feladatainak ellátásáról szóló átfogó értékelést az indokolás 1. számú melléklete szerinti formában és tartalommal elfogadja.

A polgármester felkéri a jegyzőt, hogy a beszámolót terjessze fel a Zala Megyei Kormányhivatal Hatósági Főosztály Szociális és Gyámügyi Osztálya felé.

Határidő: 2021. május 31.

Felelős: Dr. Simon Beáta jegyző

Zalaszentgrót, 2021. május 21.

Baracskai József

polgármester

A határozatai javaslat a törvényességi

követelményeknek megfelel.

Dr. Simon Beáta

jegyző