**INTÉZMÉNYI BESZÁMOLÓ**

A Zalaszentgróti napköziotthonos óvoda-bölcsőde

szakmai és működési tevékenysége

2020.

OM 037 364

|  |  |  |
| --- | --- | --- |
| készítette | Molnár Szilveszterné intézményvezető | 2021.05. 13. |

**TARTALOM**

1. MŰKÖDÉSI FELTÉTELEK

1.1. Személyi feltételek

1.1.1. Óvodapedagógusok

1.1.2. Nevelőmunkát segítő munkatársak

1.1.3. Az alkalmazotti közösség fejlesztése

1.2. Tárgyi feltételek

2. SZAKMAI MUNKA

2.1. A nevelési év kiemelt feladatainak megvalósítása

2.1.2. Óvodai feladatok

2.2. Nevelői értekezletek, munkatársi megbeszélések

2.2.1. Nevelői értekezletek

2.2.2. Munkatársi megbeszélések

2.3. A minőségi munka erősítése

2.4. Ünnepek, rendezvények

3. A VEZETÉS FELADATAI

3.1. Belső pedagógiai ellenőrzés

3.1.1. Óvodavezetői ellenőrzések

3.2. Tanügy-igazgatás

3.3. Munkaügy

3.4. Jogszerű működés

3.5. Gazdálkodás

3.5.1. Az önkormányzati vagyonnal való gazdálkodás

3.5.2. Az intézményi szakmai, gazdálkodási célok és eredmények

3.5.3. Pályázati pénzek felhasználása

4. GYERMEKVÉDELEM

5. KAPCSOLATOK

6. ÖSSZEGZÉS

MELLÉKLETEK:

1. A környezeti munkaközösség 2020-as beszámolója
2. Az anyanyelvi munkaközösség 2020-as beszámolója
3. A minőségbiztosítási BECS munkaközösség 2020-as beszámolója
4. Gyermekvédelmi felelős 2020-as beszámolója
5. Bölcsődei csoport 2020-as éves beszámolója
6. Mesterpedagógus program beszámolója (2019. szeptember-2020-as időszakról)
7. Statisztikai mutatók (2020. október 1.)
8. Vezetői ellenőrzési terv (2020-21.)

**1. MŰKÖDÉSI FELTÉTELEK**

A 2020-as beszámolási időszak két nevelési évet érint, a 2019/20-as nevelési év 8 hónapját (januártól augusztusig) és a 2020/21-es nevelési év 4 hónapját (szeptembertől decemberig). A beszámoló mindkét nevelési évre vonatkozóan tartalmaz adatokat.

Az óvodai munkánkat a **2011**. **évi CXC**. **törvény** a nemzeti köznevelésről, annak végrehajtási rendeletei, a 2013-ban kiadott **Óvodai nevelés országos alapprogramja** (a továbbiakban: Alapprogram)  **20/2012. EMMI rendelet** és a **fenntartó önkormányzat** rendeletei határozzák meg.

A bölcsődei telephely a gyermekek védelméről és gyámügyi igazgatásról szóló 1997. évi XXXI. törvényalapján működik, a személyes gondoskodás keretein belül, a gyermekjóléti alapellátás rendszerében kell biztosítani 20 hetes kortól 3, illetve 4 éves korig, sajátos nevelési igényű gyermekek esetében 5, illetve 6 éves korig a **kisgyermekek napközbeni ellátásá**t –nevelését, gondozását, felügyeletét, étkeztetését -, bölcsődei alapellátás formájában. Bölcsődénk térségi, ellátási körzete Zalaszentgrót Város és vonzáskörzete. A nevelés-gondozása 2 csoportban történik. A bölcsőde saját szakmai programja alapján, szakmailag önállóan működik.

**1.1. Személyi feltételek**

Az intézményben foglalkoztatott közalkalmazottakról egységesen elmondható, hogy mindenki a munkakörének megfelelő, törvény által előírt szakképzettséggel rendelkezik. Munkáját a törvényeknek, belső szabályzatoknak, munkaköri leírásuknak megfelelően végzik.

A 2020 évben az alábbi engedélyezett felosztás szerint alakult a létszámunk:

1 fő intézményvezető

1 fő intézményvezető-helyettes

13 fő óvodapedagógus (betöltött: 12 fő)

7 fő óvodai dajka

4 fő szakképzett kisgyermek nevelő

1 fő bölcsődei dajka

2 fő pedagógiai asszisztens

1 fő óvodatitkár

2 fő konyhai dolgozó

1 fő általános karbantartó

Összesen: 33 fő

Főiskolát végzett, szakvizsgázott pedagógus 4 fő, főiskolai diplomával rendelkező 12 fő, középfokú óvodapedagógus képesítéssel rendelkező alkalmazott 2 fő.

Az intézmény vezetője Molnár Szilveszterné irodája a Batthyányi úti székhelyen található, az intézmény vezető-helyettese Tóthné Bajczik Zsuzsanna, aki az Ady utcai telephelyen végzi munkáját.

***1.1.1. Óvodapedagógusok***

A 2020-as év elején óvodapedagógus-munkaerő problémák felszínre kerültek, mivel a gyakornokunk tartós távollétre került betegség miatt, helyettesítésére egy középiskolai végzettségű munkavállalót alkalmaztam. Intézményünket 2020-ban folyamatosan érintette a pedagógushiány: 1 fő középiskolát végzett pedagógusunk munkahelyet váltott a nyár folyamán, gyakornok óvodapedagógusunk elköltözött Zalaszentgrótról, 1 fő pedig novembertől tartós távollévő lett. Megüresedett álláshelyeinket folyamatosan hirdettük, de csak 2021. februártól tudtuk megoldást találni 1 fő óvodapedagógus alkalmazásával, illetve pedagógiai asszisztensek bevonásával. A 326/2013. (VIII. 30.) Korm. rendelet 2020. 08.30-i módosítása lehetővé tette, hogy a délutáni időszakban a gyermekek felügyeletét nevelő-oktató munkát közvetlenül segítő munkakörben foglalkoztatott személy is elláthassa. Ezt a megoldást átmenetinek, szükségmegoldásnak tekintjük. Mivel az óvoda szakmaiságát, színvonalát negatívan befolyásolja, valamint aránytalan terhet, többletmunkát jelent az egyedül dolgozóknak. Ezért munkáltatói döntés alapján a váltótárs nélkül dolgozó óvodapedagógus a közalkalmazotti pótlékalap 100%-ának megfelelő összegű havi illetménypótlékban részesülhetnek 2020 szeptemberétől. A megfelelő végzettséggel rendelkező pedagógusokat változatlanul keressük!

Nevelőtestületünk jó közösséget alkot. Nyitott, befogadó, megújulásra kész testület. A pedagógusok megfelelő gyakorlattal rendelkeznek, nevelőmunkájukat a segítő, elfogadó, támogató attitűd jellemzi.

A csoportokban folyó munkát a folyamatos együttműködés jellemzi, a gyermekek mindenekfelett álló érdeke érvényesül, befogadó, elfogadó attitűddel.

***1.1.2. Nevelőmunkát segítő munkatársak***

A nevelő munkát segítő munkatársaink a dajkák, a pedagógiai asszisztensek, kisgyermeknevelők, óvodatitkár.

7 fő óvodai dajka

2 fő pedagógiai asszisztens

1 fő óvodatitkár



Összesen: 10 fő

A dajkák esetében tartós távollétről visszatérés miatt történt személyi változás 2020. novembertől. A kisgyermeknevelői végzettséggel is rendelkező helyettesítőt a bölcsődében megüresedett állásra sikerült tovább alkalmazni belső pályáztatással.

A nevelőmunkát segítő munkatársaink összeszokott közösséget alkotnak, befogadták az újonnan érkezőket. Elfogadják a közösen kialakított értékrendünket, jól képviselik azokat, a szerint dolgoznak. Ismerik, látják szerepüket a nevelőmunka folyamatában. Megbízható, gyermekszerető tagjai közösségünknek.

A 2020-as nyári karbantartási, felújítási munkálatokban és a 2020. márciustól kialakult járványhelyzetben is lelkiismeretesen végezték el feladatukat. Rugalmasan alkalmazkodtak új feladataikhoz: lázmérés, fokozott fertőtlenítés, maszkvarrás, gyermekfelügyelet.

A 2020-ban biztosított volt az általános karbantartó dolgozó jelenléte az óvodában, aki az intézmény alkalmazottja, munkája továbbra is szükséges mindkét épületben a napi karbantartási munkák elvégzéséhez, valamint a fűtés, meleg víz biztosítása, a nagy udvar karbantartása, ősszel avargyűjtés, télen hó eltakarítás céljából.

***1.1.3. Bölcsődei alkalmazottak***

A 2020-as évben már elmondható, hogy a 2019.szeptember 1-től kialakított egy bölcsődei intézményegység: két bölcsődei csoport stabil gyermeklétszámmal és stabil működési renddel funkciónál.

4 fő szakképzett kisgyermeknevelő

1 fő bölcsődei dajka



Összesen: 5 fő

***1.1.4. Az alkalmazotti közösség fejlesztése***

Az intézmény működését, az óvoda és bölcsőde intézményegység kapcsolatrendszerét, helyét, kereteit, működési szabályait a Szervezeti Működési Szabályzat határozza meg. Megalkottuk a bölcsőde Szakmai Programját, amely meghatározza a bölcsődei nevelés alapfeladatait. Az óvodai egységben továbbra is a helyi Pedagógiai Programunkban meghatároztuk meg az óvodapedagógusok, nevelőmunkát segítők feladatait. A kapcsolattartás rendszerét, formáit és gyakoriságát.

Hangsúlyt helyeztünk a szemléletalakításra – a pedagógus életpálya és a tanfelügyeleti ellenőrzések miatt az önértékelések jelentősége megnövekedett. Tanulunk egymástól, támogatjuk, motiváljuk egymást az előre haladásban.

Szabályzatainkat folyamatosan frissítjük, követjük a jogszabályi változásokat és a szerint aktualizáljuk.

A személyi változások indokolják a csapatépítést, szervezetfejlesztést, ezért készítettem el saját mesterpedagógus pályázatomat, melyet az óta is folyamatosan működtetek. Szervezetfejlesztés keretében folyamatosan erősítem a dolgozók közötti formális és informális kapcsolatokat, kötődés kialakítását egymáshoz, munkacsoporthoz és az intézményhez.

Ezt a mesterprogramot indítottuk el 2017 őszétől, a 2020-as év is a tevékenykedés szakasza lett volna, de a COVID-19 járvány átírta mindennapi életünket. A Kormány 40/2020. (III. 11.) Korm. veszélyhelyzet hirdetett, így intézményünk 2020.március 16 - május 22-ig digitális formában, Home Office-ban végezte munkáját. Erre a csoportok zárt Facebook-ja megfelelő platform volt. Ennek megszervezésekor folyamatosan tartottam e-mailen, Messengeren a kapcsolatot a pedagógusokkal. Az intézmény hivatalos e-mailjén juttattam el hozzájuk a munkavégzéssel, szervezéssel kapcsolatos vezetői utasításokat, hetente kértem fényképes beszámolót, amelyet az intézmény Facebook oldalán is nyilvánosan kommunikáltunk.

Ez idő alatt a nevelő-oktató munkát segítő alkalmazottak szabadságot töltöttek, majd fertőtlenítő nagytakarítás végeztek, illetve rész vettek védőeszköz, maszkok varrásában. Tavasszal a pedagógusok is bekapcsolódtak az udvari munkákba: virágágyások készültek, beültetésben mindenki részt vett. Együtt szépítettük környezetünket. Ennek megszervezésében jelentős szerepe volt a Környezeti munkaközösségnek.

Minden új szituációban próbáltam a dolgozókat motiválni, egymást támogatni, a felmerülő problémákat megoldani. Fontos volt ebben az időszakban az egymás mentális és fizikai segítése, folyamatos kapcsolat egymással.

A mesterprogram előrehaladásáról készített beszámoló a mellékletben megtalálható.

**1.2. Tárgyi feltételek**

„Bölcsőde kialakítása és óvoda felújítása Zalaszentgróton” című, TOP-1.4.1-15-ZA1-2016-00028 azonosító számú projekt keretében elkészült munkálatoknak köszönhetően az **Ady utcai épületünk** teljesen megújult. A csoportszobák, mosdók, öltözők, konyhai helységek meszelését továbbra is rendszeresen el kell végezni. A vízvezeték-szerelvények folyamatos karbantartásra szorulnak.

A **Batthyány utcai épület** teljes felújítása egyre sürgetőbbé válik: a lapos tető vízelvezetésének felújítása, az udvarra néző teraszrészek beázása és a szerkezet korhadása, elektromos hálózat korszerűsítése, tálalókonyhák felújítása, tornaszoba kialakítása.

Az **óvoda csoportszobáinak** tárgyi feltételei jónak mondhatók, de folyamatos cserére mindig törekedni kell az amortizáció miatt. A szakmai munkához szükséges eszközeink (bábok, hangszerek, sportszerek, foglalkozáshoz használt fejlesztő eszközök) állományát is szükséges folyamatosan pótolni, az elhasználódottakat cserélni fontos.

Eszközöket is pótoltunk: poharak, tányérok, konyhai tálaló edények kerültek beszerzésre.

Az ételszállító lift karbantartását, rendszeres ellenőrzését a LIFT GENERÁL Ipari és Kereskedelmi Kft. Zalaegerszeg karbantartási szerződésével végzi.

Az **óvodák udvarát** szeretnénk megújítani, folyamatban van a látványterv készítése. Az építési munkálatok után szükséges az új átjárási utak kialakítása, az udvari játszóeszközök felújítása, elhelyezésük átgondolása. Ebben az óvoda alapítványa is támogató.

Az „Ép testben ép lélek” – gyermekekért **alapítványunk** is nagyban támogatja az óvodánk eszközparkjának fejlesztését. A 2020-es évben csökkentek a bevételi források a járvány miatt. Jelentős a szülők által biztosított támogatás is papír, gyümölcs, egyéb eszközök formájában. Nagy sikerrel zárult 2020-ban is a Szülői Munkaközösség által szervezett papírgyűjtési akció az elmaradt Adventi jótékonysági vásár és elmaradt 2021-es bál helyett.

A **2020-as költségvetésünket** odafigyeléssel, a takarékosság maximális betartása mellett használtuk fel, így semmilyen fennakadás nem zavarta munkánkat. A Covid-19 járványban szükséges védőeszközök is a rendelkezésünkre álltak, havi rendszerességgel kapunk a Megyei Kormányhivatalokon keresztül az intézmény számára fertőtlenítőszereket, érkeztek homloklázmérők, felajánlásból vásároltunk a bejáratokhoz fertőtlenítő adagolókat.

A 2020-as év végén költségvetésünkből elkészült az Ady utcai bölcsőde-óvoda előtti új kerítés, és udvari játszóeszközöket is vásároltunk, amelyek átadása folyamatban van.

**2. SZAKMAI MUNKA**

**2.1. A nevelési év kiemelt feladatainak megvalósítása**

***2.1.2. Óvodai feladatok***

A Pedagógiai Program kulcskompetenciái: Anyanyelvi-kommunikációs nevelés, külső világ megismerésére nevelés, hagyományok megismerésére és megőrzésére. Fontos helyet foglal el Programunkban a játékosság és a komplex megismerésre törekvés.

A Pedagógiai Program megvalósításának mikéntjét az éves munkaterv, az abban található munkaközösségi tervek, éves hálóterv és a csoportnaplókban található éves munkatervek közösen tartalmazzák. Az intézmény 2020/2021-es nevelési évre szóló hálóterve tükrözi egész éves munkánk sokszínűségét, változatosságát, ez adja a keretet a csoportok, munkaközösségek munkájához.

Sajnos a kialakult **koronavírus járvány miatt** a 45/2020. (III.14.) Korm. rendelete alapján 2020. 03.16-tól 05.24-ig rendkívüli szünet volt óvodánkban. A kis csoportos gyerekfelügyeletet 2021. április 20-tól kellett biztosítanunk, ezért egy ügyeleti rendszert kidolgoztunk ki. Befogadási szabályokat az érvényben lévő járványügyi szabályoknak megfelelően írtuk ki. Eszerint a bejárati ajtónál vettük át az ügyeletbe érkező gyermekeket, az épületbe belépni a szülőknek tilos volt! A dolgozóknak védőfelszerelést biztosítottunk, fertőtlenítőszerekkel láttunk el minden csoportot. A nevelő munkát segítő dolgozó a saját csoportjában végzett fertőtlenítő nagytakarítást.

A pedagógusok az on-line módon dolgoztak a zárt Facebook csoportokban a tematikus tervnek megfelelően valamennyi tevékenységformában biztosítottuk a fejlesztést-nevelést. A család, a szülő dönthetett, hogy ebbe bekapcsolódik-e, együttműködik-e. A visszajelzések alapján nagy számban kapcsolódtak be a családok. **A csoportnaplóban** a fejlődést segítő tartalmakat a szokások szerint rögzítettük, az értékelő feljegyzés, megfigyelések a digitális tapasztalatokat, benyomások alapján készültek el.

A 2021. április 20-24. hetében esedékes gyermekek értékeléseket, fogadó órák megtartását is online módon szerveztük meg a zárt csoportokban, kivel, tudtak a pedagógusok beszélni skypon, videochat segítségével vagy telefonon a szülőkkel. Ez alapján aktualizálták a pedagógusok **A gyermekek nyomon követési dokumentációját**! A szülők, óvónők e csatornákon igyekeztek megbeszélni a gyermekek fejlődését a kitűzött fejlesztési tervek alapján és a gyermekek egyénre szabott fejlesztését megvalósítani.

Óvodáskor végére célunk, hogy lehetőleg valamennyi gyermekünk elérje az iskolába lépéshez szükséges fejlettséget. Kidolgoztunk 2019-ben egy, a helyi pedagógiai programunkhoz illeszkedő, általunk megfelelőnek tartott foglalkoztató könyv elkészítését. **„Kiskobak” iskola-előkészítő programunkat** 2019 szeptembere óta alkalmazzuk a nagycsoportokban iskola-előkészítő programként.Kisebb módosításokat végeztünk el benne 2020 szeptemberére, az online csatornán keresztül is használható volt.

Sajnos a járvány miatt óvoda szintű rendezvényeink meghiúsultak, elmaradt a 2020-as tavaszi szakmai napunk Dr. Kádár Annamáriával. Az OVI Olimpia rendezvényünket 2021 őszre halasztottuk. A 2020-as Madarak és fák napi kirándulást is lemondtuk. Ünnepségeinket csak az iskolába ballagó nagyok esetében tartottuk meg, szabadtéren, az óvoda udvarán.

A szülői igények figyelembevételével a csoportok szervezése korcsoportonként történik. A tavaszi online beiratkozás után, 2020. szeptemberben 2 bölcsődei csoportunkon kívül 2 kis-, 1 kis-középső, 1 nagy-középső, 1 középső és 2 nagy csoportot indítottunk. A csoportokban korosztályokhoz igazodva folyt a foglakozások szervezése kötetlen vagy kötött formában. A kicsiknek kezdeményezés, tehát önkéntes részvétel alapján rövidebb időtartamban, középső és nagycsoportokban kötelező jelleggel, nagycsoport végére maximum 35 percben.

Az tankötelezettség rendszerében 2020. januártól változások léptek életbe. A hatodik életévét elérő gyermek további egy nevelési évig óvodai nevelésben maradásáról 2020. január 1-jétől az Oktatási Hivatal dönt. Az Oktatási Hivatal döntése kötelező: amennyiben a szülő/gyám kérte, hogy gyermeke további egy nevelési évig óvodában maradjon, és ezt a kérelem, a benyújtott igazoló dokumentumok, és a szükség szerint kirendelésre kerülő szakértői bizottság szakértői véleménye alapján az Oktatási Hivatal engedélyezi. Így az iskolába menő gyermeknél külön iskolaérettségi vizsgálatot nem végzünk, hanem a fejlettségi szinteket rögzítjük a gyermek anyagában. Az iskolakészültségről a novemberi fogadó napon egyeztetünk a szülőkkel. Minden csoportban **Patyi Zoltánné Óvodás gyermekek fejlődésének nyomon követőjét** használjuk.

**2.2. Nevelői értekezletek, munkatársi megbeszélések**

***2.2.1. Nevelői értekezletek***

Mivel ez minden évben így van, régóta úgy alakítjuk az összes dolgozó munkarendjét, hogy szerdai napon mindenki un. egész napos, így ezek a napok lehetőséget adnak arra, hogy ha szükséges szinte minden héten tudjunk összeülni és a fontos dolgokat megbeszélni.

A koronavírus járvány ellenére az éves munkatervünknek megfelelően tartottuk meg nevelőtestületi értekezleteinket.

**2020. február végén,** a nevelőtestületi értekezleten terveztük meg a 2020-as év második felének programjait, Szakmai Napunkat, melynek témája: "Az érzelmi intelligencia fejlesztése gyermek- és felnőttkorban" Előadó: Dr. Kádár Annamária pszichológus, tréner lett volna.

A gyereknapot, év végi kirándulásokat, pedagógus napot, az OVI- Tárlatot sem tarthattuk meg.

**A 2020-as nyílt napot** augusztus végén szerveztük meg szigorú időbeosztással, és járványügyi korlátozások betartása mellett ismerkedhettek meg egymással szülők és gyermekek.

**2020 júniusában** a 2019/20-as nevelési évzáró nevelési értekezlet is online módon, e-mailen küldött beszámolókkal készültek a munkaközösségek vezetői, a bölcsődevezető és a gyerekvédelmi felelős. (mellékletben megtalálhatóak!)

Elfogadtuk a nyári szabadságolási tervünket.

A **2020-as nevelési évnyitón** fenntartásokkal, bizonytalanságokkal fogadtuk el a 2020/21-es hálótervünket és a vezetői munkatervet, munkaközösségek terveit, készülve a járvány újabb hullámára. Az őszi időszak tervei nagyrészt megvalósultak a korlátozások mellett, de a novemberi időszakban, óvodánkban is többen megbetegedtek COVID-19-ben, 2 alkalommal került karantén elrendelése óvodai csoportok, 1 alkalommal bölcsődei csoport esetében.

***2.2.2. Munkatársi megbeszélések***

Az alkalmazotti értekezleteket, csak 5 órakor, vagy azt követően tudjuk megtartani, mert csak akkor nyílik lehetőség arra, hogy mindenki részt tudjon venni rajta. Évente két alkalommal került rá sor, a dolgozók tájékoztatásán, véleménycseréken túl ekkor zajlik a munkavédelmi-, balesetvédelmi oktatás is. A 2020-as évben kiemelt figyelmet kapott a járvány elleni védekezés, a fokozott fertőtlenítés, hőmérőzés megszervezése. Egy céges felajánlásból szereztünk be a bejáratokhoz kézfertőtlenítő automatákat. Rendszeresen kapunk fertőtlenítőszereket a Zala Megyei Kormányhivatalon keresztül.

**2.3. A minőségi munka erősítése**

Az intézményben folyó szakmai munka segítését, támogatást szolgálják a nevelőtestület döntése alapján megválasztott szakmai munkaközösségek, melyek az óvoda nevelési területeihez kapcsolódnak. Az intézményben 2020-ban működő munkaközösségek:

Zöld óvoda környezeti munkaközösség célja:

- A zöld óvoda címmel kapcsolatos feladatok fenntartásának biztosítása, a kitűzött feladatok megvalósításának koordinálása.

- A környezettudatos életmód, a környezetért felelős életvitel erősítése a jeles napokhoz kapcsolódó programjainkkal, tevékenységekkel.

- A környezettudatos nevelés megvalósítása, fenntartása az óvodán belül, illetve a családok környezettudatos szemléletének folyamatos formálása

- Élő és élettelen természet szeretetének és megóvásának elsajátíttatása

- A körülöttünk lévő környezet megismerése, védelme, értékeinek felfedezése

Tagjai:Albertné F. Zsanett vezető, Jungné Nyirő Andrea, Fölföldi Carmen, Erdős Béláné Farkasné Baksa Mária

Anyanyelvi-fejlesztő munkaközösség célja:

- Az anyanyelv megszerettetése, fejlesztése, gondolataik, érzéseik, vágyaik, szabad kifejezése, megszerzett anyanyelvi képességeik, nyelvi kifejezőkészségük segítségével.

- Anyanyelvi kiadványok, pályázatok figyelemmel kísérése

- a gyermek életkorának, egyéni fejlettségének megfelelő irodalmi érték és élménynyújtás (bábjáték, mesemondó verseny… stb.)

- A gyermekek egyéni képességeinek feltérképezése, BTMN és SNI korai felismerése, megfelelő szakemberhez irányítás.

- Felülvizsgálatok, iskola-érettségi vizsgálatok koordinálása, dokumentáció összekészítésének segítése, szakvélemények értelmezése

- Folyamatos kapcsolattartás a Pedagógiai szakszolgálat munkatársaival, koordinálás.

Tagjai:Tóth Attiláné vezető, Simon Ildikó, Baracskai Márta, Illés Károlyné, Hegedüs Andrásné

Minőségfejlesztés- ÖCS munkaközösség célja:

-A pedagógus életpálya bevezetésével felmerülő kérdések segítése,

-A tanfelügyeleti ellenőrzési folyamatok könnyítése

- Az intézményeinkben folyó pedagógiai-szakmai munka értékelése, intézményi önértékelés

- A külső és belső kapcsolataink elégedettségi vizsgálata.

Tagjai: Husz Ferencé vezető, Huszné Stankovics Erika, Molnár Szilveszterné, Tóthné Bajczik Zsuzsanna,

A munkaközösségek éves munkatervet készítenek, és azok alapján végzik feladataikat. A munkaközösségek éves munkájukról írásbeli értékelést készítenek a nevelési év végén. A 2020-as nevelési év végi beszámolók a mellékletben találhatóak.

A pedagógus életpálya bevezetésével a 2020 szeptemberében, óvodánkban újabb sikeres minősítési eljárás zajlott, ami 1 fő óvodapedagógust érintett. A járvány miatt ennek is módosított időpontban került sor a lebonyolításra.

A 2020-ban a 2021-es minősítésre való jelentkezésnél motiváló szerepem, feladatom volt. Az érintett pedagógusok jelentkezésének számának maximalizálása sikeres volt: 1 fő volt ebben érintett.

**Pedagógusok életpálya szerinti besorolása 2020.**

|  |  |  |  |  |
| --- | --- | --- | --- | --- |
|  | **Gyakornok** | **Pedagógus I.** | **Pedagógus II.** | **Mesterpedagógus** |
| **Batthyány utcai** | 1 | 2 | 4 | 1 |
| **Ady utcai** | 0 | 3 | 3 | 0 |
| **Összes** | 1 | 5 | 7 | 1 |

Lebonyolítottuk 2019. novemberben a szükséges önértékelési feladatainkat, a pedagógus tanfelügyelethez kapcsolódva. Az Oktatási Hivatal a járvány miatt felfüggesztette az 1 fő pedagógus tanfelügyeleti ellenőrzését, az új időpontot várjuk.

**2.4. Ünnepek, rendezvények**

A mindennapi nevelőmunka, óvodai élet tevékenységformáinak témáit a népszokásőrző jeles napokhoz és a világnapokhoz igazítottuk. Nagyon fontos, hogy az óvónő ebből mennyit vesz át, amivel a gyermek érzelmein át a közösséghez tartozás életérzését kívánja alapozni. Az óvodai élet tervezett rendezvényei, ünnepei 2020-ban a következők voltak:

|  |  |  |
| --- | --- | --- |
| ***Időpont*** | ***Rendezvény*** | ***Felelős*** |
| **január** |  |  |
| **február** | Farsang | minden óvodai csoport |
| Télkergető- Húshagyó kedd  Közös nyílt rendezvény | Zöld óvoda munkaközösség |
| MESEMONDÓ VERSENY  helyi | Anyanyelvi-fejlesztő munkaközösség + Intézményvezető |
| **március** | Március 15. –i ünnepélyek | Csoportban dolgozó óvodapedagógusok |
| Víz világnapja | Csoportban dolgozó óvodapedagógusok |
| Húsvét –csoportszintű megünneplése | Csoportban dolgozó óvodapedagógusok |
| **április** | Szakmai Nap Dr. Kádár Annamáriával | Intézményvezető és helyettese |
| **május** | Gyereknap | Anyanyelvi-fejlesztő munkaközösség |
| Madarak- Fák napi kirándulás  Zalaszabar | Zöld óvoda munkaközösség |
| Anyák napja, Évzárók | minden csoport |
| **szeptember** | Autómentes nap | minden csoport |
| Mihály nap | Zöld óvoda munkaközösség |
| **október** | Zene világnapja | nagy és középső csoportok |
| csapatépítő tréning Pesti Tímea pszichológus stressz-kezelő tréning | minden pedagógus |
| **november** | Adventi koszorú elkészítése | Napocska és Cinege csoport pedagógusai |
| **december** | Mikulás ünnepély | minden csoport |
| Karácsonyi ünnep | minden csoport |

Az ünnepélyek csoport szinten zajlottak, igyekeztünk úgy megszervezni, hogy a járvány miatt a gyerekcsoportok ne keveredjenek, elkerüljük a torlódást, de ezek mellett az ünnep élményt is jelentsen a gyermekek számára. Az ünnepélyek színesebbé, változatosabbá teszik az óvodai élet mindennapjait. Élményközpontúan, gyerek közelien új keretek között szervezzük meg a Mikulás ünnepet is.

**3. A VEZETÉS FELADATAI**

**3.1. Belső pedagógiai ellenőrzés**

***3.1.1. Óvodavezetői ellenőrzések***

Az intézmény belső pedagógiai ellenőrzésének rendszerét a 2020/21-es belső ellenőrzési terv tartalmazza részletesen, mely havonta meghatározza a felelősöknek az ellenőrzés területeit, valamint azt, hogy melyik vezetőségi tag jogosult az adott ellenőrzésre.

A vezetői ellenőrzések és értékelések a tervezettek szerint megtörténtek.

***3.2. Tanügy-igazgatás***

Adatszolgáltatások a fenntartó felé – határidőre történtek. A felvételi és mulasztási naplók ellenőrzése a 2020. októberi statisztikai jelentés elkészítése előtt az intézményvezető feladata volt.

Összegző megállapítások az iskolakészültségre vonatkozóan kiadása a szülőknek és a középsősök szűrése 2020. szeptemberben zökkenőmentesen, a szülőkkel és a Zalaszentgróti Szakszolgálat, valamint a Zalaszentgróti EGYMI-vel együttműködve történtek.

A KIR adatszolgáltatás feladatainak határidőre eleget tettünk.

A veszélyhelyzetre tekintettel a következő nevelési évben óvodakötelessé váló gyermekek beíratásakor a szokásostól eltérő szabályokat kellett alkalmazni, melyről a 7/2020. (III. 25.) EMMI határozat rendelkezett. Az online jelentkezés keretében minden jelentkezőt fel tudtunk venni, elegendő férőhelyünk volt.

A két bölcsődei csoportban 2020. szeptember 1-vel eleget tudtunk tenni 23 fő bölcsődés korú gyermek ellátására.

**Óvodába jelentkezések**

**2020. április 20.**

**Batthyányi utca**

|  |  |  |  |
| --- | --- | --- | --- |
|  | gyermekek száma | körzetes gyerekek száma | felvételt nem nyert |
| április 20-május 20. között jelentkezett | 23 | 21 | 0 |
| május 21-aug.31. között jelentkezett | 6 | 5 | 0 |
| szept.1-30. között jelentkezett | 2 | 2 | 0 |

Körzeten kívüli: 2 fő

**Ady utca**

|  |  |  |  |
| --- | --- | --- | --- |
|  | gyermekek száma | körzetes gyerekek száma | felvételt nem nyert |
| április 20-május 20. között jelentkezett | 18 | 18 | 0 |
| május 21-aug.31. között jelentkezett | 2 | 2 | 0 |
| szept.1-30. között jelentkezett | 0 | 0 | 0 |

Körzeten kívüli: 0 fő

|  |  |  |  |
| --- | --- | --- | --- |
| **Összes** | **gyermekek száma** | **körzetes gyerekek száma** | **felvételt nem nyert** |
| **jelentkezettek száma** | **51** | **48** | **0** |

***3.3. Munkaügy***

A dolgozók 2020. január 1-től aktuális átsorolása időben megtörtént. (soros lépések, garantált bérminimumra való kiegészítés, NOKS munkakörben dolgozók 107%-ra emelése)

A 2020. július 1-től új bérelem, az *ágazati szakmai bérpótlék* került bevezetésre minden pedagógus előmeneteli rendszer hatálya alá tartozó alkalmazott számára. (326/2013. Korm. rendelet 16.§ és 27/A.§). Az új pótlék összege a pótlék és illetményeltérítés nélkül számított illetmény 10%-a.

Az óvodapedagógus hiány miatti többletmunka elismerésére, munkáltatói döntés alapján a váltótárs nélkül dolgozó óvodapedagógus a közalkalmazotti pótlékalap 100%-ának megfelelő összegű havi illetménypótlékban részesülnek, 2020 szeptemberétől, 3 fő esetében.

A személyi változásokkal érintettek munkaköri leírásának aktualizálása megtörtént.

A munkafegyelemmel és a beosztással kapcsolatos ellenőrzéseket a vezető és helyettese a tervezettek szerint elvégezte. Tapasztalatait megbeszéltük, a szükség szerinti intézkedések megtörténtek.

Az 2020. éves szabadságok tervezése, és év közbeni kiadása rendben folyt.

***3.4. Jogszerű működés***

Egyszemélyi felelősként a jogszerű működési feltételek biztosítása kiemelt feladatom.

Ehhez nyújt segítséget az intézményen belül, szakmai területen az óvodai munkaközösségek, intézményen kívül a Zala Megyei Pedagógiai Oktatási Központ és a Fenntartó is.

***3.5. Gazdálkodás***

A vezetői munkám szerves része a gazdálkodással, költségvetéssel, annak felhasználásával és ellenőrzésével kapcsolatos feladatok ellátása. Ebben segítőm Zalaszentgróti GESZ vezetői és munkatársai. Mindenkor betartjuk a törvényi előírásokat, törekszünk a takarékosságra, és az ésszerű felhasználásra.

***3.5.2. Az intézményi szakmai, gazdálkodási célok és eredmények***

Térségi kapcsolatainkat erősíti a minden évben megrendezésre kerülő Szakmai Napunk, mely 2020-ban a koronavírus járvány miatt elmaradt.

Rendszeresen sikeresen szerepelnek óvodásaink a Gyenesdiási Óvoda által meghirdetett Pacsirta dalversenyen, sajnos 2020-ban ez sem került megszervezésre.

A Kormány 40/2020. (III. 11.) Korm. veszélyhelyzet hirdetett, így intézményünk 2020.március 16 - május 22-ig digitális formában működött. Erre a csoportok zárt Facebook-ja megfelelő platform volt. Ezekből a zárt csoportokban folyó munkából hetente készítettem összefoglalót nyilvános Facebook oldalunkra, melyet a település lakói is örömmel látogattak. Sikeresnek értékeltük a digitális ovi megszervezését, mivel más településről, nem óvodánkba járó gyermekek szülei is érdeklődtek ismerőseiktől munkánkról.

**4. GYERMEKVÉDELEM**

A gyermekvédelmi munkát az intézményvezető és a választott gyermekvédelmi felelős látja el. A 2020. szeptembertől a gyerekvédelmi felelősi munkát Erdős Béláné vállalta. Sajnos e poszt betöltése nem jár pótlékkal, sem órakedvezménnyel, de nagyon nagy szükség van munkájára. Gyermekvédelmi felelősünk nyomon követte a változásokat, szükség szerint konzultált a csoportos óvónőkkel, koordinálta a feladatokat. Állandó kapcsolatot tart a Gyermekjóléti Központtal és a megbízott szociális segítő munkatárssal.

Az óvodába járó gyermekek száma 165 fő, bölcsődei ellátásban részesül 23 fő az 2020.október 1-i statisztika alapján.

Nyilvántartott hátrányos helyzetű gyermekek száma: 3 fő, halmozottan hátrányos helyzetű gyermekek száma: 5 fő.

A 2020.09.01-től ingyenes étkeztetésben részt vevő jogosult a Batthyányi úti székhelyen: 73 fő, Ady úti telephelyen 56 fő, összesen 129 fő. Az ingyenes gyermekétkeztetésre vonatkozó eljárásrendet szabályzatainkba beépítettük, erről a szülőket tájékoztattuk.

A 2020-as évben végzett gyermekvédelmi munkájáról részletes beszámoló a mellékletben található.

**5. KAPCSOLATOK**

***5.1 Óvoda- család***

Továbbra is kiemelt feladatunk az óvoda-család kapcsolatának még teljesebb, harmonikusabb működtetése. A kommunikációs szint javítása érdekében a 2020-as évben is megszerveztünk a szülőkkel közös programokat. A szülői értekezletek alkalmával elhívtunk külső előadókat (logopédus, védőnő, gyermekorvos, iskolai pedagógus stb.) Akik rövid előadásukban a szülőket érdeklő témákban nyújtanának információkat és válaszolnának a szülők felmerülő kérdéseire. Továbbra is megtartottuk a jól bevált kapcsolattartási formákat, amikor lehetett személyes jelenléttel, vagy online formában. A fogadóórák alkalmat nyújtottak a szülőknek arra, hogy személyesen megbeszéljék a csoportban dolgozó óvodapedagógusokkal gyermekük fejlődését.

Évente két alkalommal rendeztünk (**szeptember és január** hónapban) szülői értekezletet. Mindkét alkalommal közös szülői értekezlet előzte meg a csoport szülői értekezleteket, az óvodavezető által tartott un. összevont szülői értekezlet, ahol az intézményről, az esetleges változásokról, lehetőségekről, aktuális tudnivalókról kaptak tájékoztatást a szülők. A 2020-as évben ezeket is korlátozásokkal tudtuk megtartani, szabadtéren, óvodaudvaron.

Hagyománnyá vált az ünnepek előtt évszakokhoz kapcsolódva a szülőkkel közösen szervezett **munkadélutánok** megtartása, melyeket 2020-ban nem rendezhettek meg a csoportok.

***5.2 Iskolával való együttműködés***

A gyermekek sikeres iskolakezdéséhez továbbra is elengedhetetlennek tartjuk, hogy iskolába csak olyan gyermekek menjenek el tőlünk, akik minden téren iskolaérettnek bizonyulnak. Az óvoda-iskola átmenetének zökkenőmentessé tételének fontos eleme, hogy ezen a téren igazi őszinte párbeszédet alakítsunk ki az iskola vezetésével és a tanító nénikkel, akik 2020 őszén írásos formában küldték el nekünk tapasztalataikat.

Örvendetes számunkra, hogy az első osztályosok elosztásánál is kérik az óvodapedagógusok véleményét, segítségét a tanítók és az iskola vezetése.

Az iskolával megfelelő színvonalú kommunikációnk van, ami megkönnyíti a közös munkát. Sajnos 2020-ban a járványügyi korlátozások ezt a kapcsolatot is akadályozták.

***5.3 Alapfokú művészeti iskola***

Az Erkel Ferenc Zeneiskola szervezésében hagyománnyá alakult a nagycsoportosaink részére a Zene Világnapján, október elején a hangversenyteremben tartott zenetanári bemutató.

A Városi Művelődési Központban havi rendszerességgel részt vettünk óvodásainkkal a mozi, mese-, bábelőadásokon.

***5.4 Zalaszentgróti Szakszolgálat***

A szakszolgálat szakemberei végzik a BTMN-es, egyéb rész-képesség zavarral, lemaradással küzdő gyermekek ellátását, prevenciós szűréseket végeznek. Biztosítják az utazó logopédust. Tanácsot adnak a további vizsgálatokhoz. A hatékonyabb fejlesztőmunka megvalósulása érdekében megalakult anyanyelvi-fejlesztő munkaközösség 3 alkalommal hív össze fórumot a Zalaszentgróti Szakszolgálat tagintézmény, Zalaszentgróti EGYMI együttműködésével. A fejlesztések a koronavírus járvány alatt is működtek, részben személyes jelenléttel, részben online valósultak meg.

***5.5 Zalaszentgróti EGYMI***

Az EGYMI a Koncz Dezső Óvoda, Általános Iskola, Diákotthon, Különleges Gyermekotthon és Készségfejlesztő Speciális Szakiskola keretein belül kapott helyet. Utazó gyógypedagógusok, szakemberek végzik az SNI-s gyermekek speciális fejlesztését.

Az óvodánk és a Zalaszentgróti EGYMI szakemberei évről évre szorosabb kapcsolatot ápolnak. A sűrűsödő problémák miatt fontos a tapasztalatcsere, jó együttműködés megszervezésére.

***5.6. Pedagógusképző intézmények***

Örvendetes számunkra, hogy az előző évekhez hasonlóan 2020-ban is választotta pedagógus-jelölt óvodánkat szakmai gyakorlatának teljesítésére, 2020-ban 1 fő óvodapedagógus főiskolai hallgatóval kerültünk kapcsolatba.

A középiskolai gyakorlatot, szakmai gyakorlatot is töltenek nálunk a tanulók.

**6. ÖSSZEGZÉS**

A 2020 januárjától decemberig elvégzett munkáról szól a jelen beszámoló. Ezt az évet nagymértékben befolyásolta a COVID-19 járvány. A Kormány és az Emberi Erőforrások miniszterének a járványhelyzettel kapcsolatos tanügyi döntései, a járványügyi készenlét idején alkalmazandó eljárásrendek többszöri változása, ezek naprakész követése és alkalmazása igénybe vette a gyermekeket, családokat és a munkájukat végző pedagógusokat. Megpróbáltunk betartható, törvényes eljárásrendet alkalmazni, a védekezést hatékonnyá tenni, ugyanakkor megfelelő szinten végezni munkánkat.

Óvodánk helyt állt a belső ellenőrzésen, többen vállalták a minősítésen való részvételt, elkötelezettek a pedagógus pálya iránt, munkánkat a reánk bízott gyerekek érdekeit szemünk előtt tartva végezzük.

Úgy érzem, hogy a fenti beszámoló részletes és tartalmas, reméljük, hogy a járvány leküzdése után visszatérhetünk a normál működésünkhöz, megvalósításra váró terveinket megvalósíthatjuk!

Ehhez a további munkánkhoz szeretném kérni a Képviselőtestület támogatását.

A benyújtott beszámoló tartalmát az óvoda nevelőtestülete megismerte, véleményezte és beadásra javasolta.

Zalaszentgrót, 2021. május 13.

Molnár Szilveszterné

intézményvezető

**MELLÉKLETEK:**

1. A környezeti munkaközösség 2020-as beszámolója
2. Az anyanyelvi munkaközösség 2020-as beszámolója
3. A minőségbiztosítási BECS munkaközösség 2020-as beszámolója
4. Gyermekvédelmi felelős 2020-as beszámolója
5. Bölcsődei csoport 2020-as éves beszámolója
6. Mesterpedagógus program beszámolója (2019. szeptember-2020-as időszakról)
7. Statisztikai mutatók (2020. október 1.)
8. Vezetői ellenőrzési terv (2020-21.)

***1. sz. melléklet***

**Környezeti munkaközösség éves beszámolója**

**2019/2020**

**Szeptember:**

**Mihály nap – Állatok napja:**

Fatér Balázs felajánlásának köszönhetően meghívást kaptuk a kiscsáfordi almafeldolgozó üzembe. Az üzemlátogatás során a gyermekek az almalé készítését nézhették meg valamint részt is vehettek benne. Az almalé kóstolása mellett állatok etetésére, valamint kézműves foglalkozásra is volt lehetőségünk. A gyerekek, felnőttek egyaránt jól érezték magukat, az üzem tulajdonosa máskor is szívesen fogad bennünket. A szülők bevonása kicsit bonyolulttá tette az üzembe való kiutazást, ezt a jövőbeni szervezésnél mindenképp más módon kell megoldanunk. Óvodánként 2-2 csoport (nagy-középső csoportok, ismétlő nagycsoportok) látogatott el kiscsáfordra, a többi csoport csoportszinten ünnepelte az Állatok napját.

**Január:**

A papírgyűjtés előkészítése során szomorúan vettük tudomásul, hogy a tavalyihoz képest jelentősen csökkent a papír átvételi ára. Ennek ellenére úgy döntöttünk, hogy idén is megszervezzük a papírgyűjtést. Erről a szülőket is tájékoztattuk a második félévi szülői értekezleten. Ezen programunkat a város közösségi oldalán is hirdetni kívántuk, hogy minél több embert tudjunk bevonni a gyűjtésbe.

**Február:**

Télkergető ünnepségünk idején kegyes volt hozzánk az időjárás. A kazánházban készült idén is a szalmabábu, ami a jövőben is így marad. A nagyobbak mind a szalmabábu égetést, mind a boszorkányok táncát már nagyon várták. A kiscsoportban mindig akadt egy-két kisgyermek, aki megijed a zajtól, a látványtól. A kapun való átbújásnál mindig van kis torlódás, a közös tánc során viszont jól működött most is a csoportszintű köralakítás.

**Március:**

A papírgyűjtést elkezdtük. A város közösségi oldalára is feltetettük a plakátunkat. Az óvoda udvarán található tárolót neveztük ki gyűjtőhelynek. Mivel a városi lomtalanítás még nem zajlott le, reménykedtünk benne, hogy több papírt sikerül gyűjtenünk.

**Április:**

Föld napja alkalmából az udvar virágosításához a virágokat a Parragi kertészetből megrendeltük. A reggeli fagyok nem tették lehetővé az áprilisi ültetést, így május 6-án a járványügyi helyzetre való tekintettel a biztonsági előírásoknak megfelelően csak az óvodai dolgozói vettek részt az udvar szépítésében. A Katica és Teknős Dönci csoport az Ady utcára néző előkertben kapott virágágyást. A bölcsődei csoportok a parkolóban található két beton virágtartót, míg a Napocska csoport az Ady úti óvoda bejáratánál található beton virágtartókat ültették tele. A Margaréta csoport a Zöld óvoda szobor köré alakította ki virágoskertjét. A Szívecske csoport a Batthyány úti óvoda terasza előtti virágosládákba ültetett. A Cinege és Pöttyös labda csoport a már meglévő sziklakertjeiket szépítették.

45/2020. (III.14.) Kormányrendelet alapján 2020.03.16-tól 2020. 05.24-ig óvodánkban rendkívüli szünet volt. A Madarak, fák napi közös óvodai kirándulásunk elmaradt. A papírgyűjtést is leállítottuk. Ezen programunk folytatását illetve újraszervezését a munkaközösség következő évi megbeszélésén újra tárgyaljuk.

Köszönöm a Környezeti munkaközösség tagjainak az egész éves munkáját és mindenkinek, aki ötleteivel, munkájával segítette, támogatta rendezvényeinket.

Albertné Faragó Zsanett

Környezeti Munkaközösség vezető

Zalaszentgrót, 2020. 06. 06.

***2. sz. melléklet***

**Beszámoló az Anyanyelvi- és fejlesztő munkaközösség**

**2019/2020-as évben végzett munkájáról**

Munkaközösségünkben személyi változás történt szeptembertől, mivel már az előző év végi beszámolómban jeleztem, hogy nem szerencsés, hogyha egy csoportból mindkét óvónő benne van a munkaközösségben, mert egyszerre hiányoznak bizonyos programok alkalmával.

Így FBM helyett HA lett új tag és a nyugdíjba vonuló kolléga helyett pedig év közben csatlakozott hozzánk IK.

2019. október 24.-én megtartottuk a tervezett őszi szakmaközi megbeszélésünket a zalaszentgróti Szakszolgálattal, amelyen bemutatkozott az új óvodai szociális munkatárs. Ő tájékoztatott bennünket az óvodát érintő tevékenységéről, terveiről.

Új programként szervezte meg 2019. december 3.-ára a Fogyatékos emberek nemzetközi napjára egy érzékenyítő programot a gyerekeknek játékos feladatokkal és ehhez kapcsolódó eszköz segítségével, pl: kerekes széket is kipróbálhattak a gyerekek.

A zalaszentgróti Szakszolgálat részéről a tagintézmény vezető tájékoztatott az év elején lezajlott szűrésekről, az elkezdett fejlesztésekről, a személyi feltételekről. Továbbá a Nemzeti Köznevelési Törvény végrehajtási rendeletét várták akkor ők is a további munkájukhoz és megegyeztünk, hogy kölcsönösen tájékoztatni fogjuk egymást.

Makkné Illés Márta logopédus a védőnők segítségét kérte a rosszul, ill. nem beszélő gyermekek hallásvizsgálatának elvégzésével kapcsolatban.

A II. Féléves szakmaközi megbeszélésünkre egy kicsit később került sor a tervezettnél (jan. 9. helyett jan. 29.) a beiskolázási új törvényi változások miatt. A zalaszentgróti Szakszolgálat szakemberei beszámoltak a fejlesztések féléves eredményeiről. Továbbá a tagintézmény vezető elmondta, hogy iskolaérettségi vizsgálatokat is végeznek az Oktatási Hivatal felkérésére, ami pontozásos formában zajlik, és az eredményt kell elküldeni a Hivatalnak. A megbeszélésen jelen voltak a védőnők is, akik segítséget tudtak adni a vizsgálatokhoz szükséges státuszlapok kiadásához és ígéretet tettek az egészségügyi szempontból lényeges ügyek nyomon követésére.

Rendhagyó módon idén is megrendeztük a mesemondó versenyeinket, amelyek már hagyománnyá váltak óvodánkban. A házi mesemondó versenyünket 2020. február 13.-án tartottuk, amelynek zsűrizésére idén is hívtunk nyugdíjas óvodapedagógust, a zalaszentgróti Szakszolgálat pszichológusát és intézményvezető helyettes kolléganőnket.

Ebben az évben is szép számmal jelentkeztek mesemondásra, de most a középsősök voltak nagyobb arányban a korábbi évekhez képest (14 középsős és 8 nagycsoportos).

A térségi mesemondó versenyünket 2020. március 3.-ára hirdettük meg, melyre meghívtuk a környékbeli óvodákat is. A zalaszentgróti óvodán kívül még öt település óvodásai vettek részt ezen a versenyen: a Kehidakustányi, a Zalacsányi, a Türjei, a Gógánfai óvodából és az Ukki tagóvodából. Zsűri tagnak felkértük a zalaszentgróti VMK igazgatóját, logopédust és óvodánk vezetőjét. Óvodánk gyermekei nagyon szépen szerepeltek ezen a versenyen, hisz első helyezést értünk el mindkét korosztályban.

Programjaink szervezésében és lebonyolításában köszönöm a segítséget munkaközösségünk tagjainak.

Zalaszentgrót, 2020. június 4.

Tóth Attiláné

munkaközösség vezető

***3. sz. melléklet***

**Önértékelési csoport**

**Éves beszámoló**

**2019-20**

Munkaközösségünk éves terve összhangban készült az óvodánk stratégiai dokumentumaival, és éves munkatervével.

Partnereinket folyamatosan tájékoztattuk, amiben szükséges volt kikértük a véleményüket és ezek mentén folytattuk a munkánkat.

Az idei nevelési évben a járványügyi helyzet miatt többszöri egyeztetésre volt szükség a fenntartóval is, hogy a szakmai színvonalat a Home Office rendszerben is fenntarthassuk.

A munkaterv összeállítása után októberben az önértékelési folyamat zavartalan lebonyolítása érdekében előkészültünk a szükséges dokumentációk áttanulmányozásával, szerkesztésével.

Novemberben a hagyományos módon egyik fontos partnerünkkel, a tanítónőkkel tartottunk személyes interjút.

A tanítónők megköszönték, hogy sikeresen megalapoztuk a gyerekek fejlettségi szintjét, jól tudtak indulni, haladni az iskolai követelményekkel és a tanmenettel.

Mi is érzékeljük, hogy a helyes ceruzafogásra nagyobb hangsúlyt kell fektetni, mert a betű írásához elengedhetetlen. Az irányokat a gyerekek jól ismerik, síkban jól tájékozódnak.

Megemlítették még, hogy egyre gyengébb a gyerekek állóképessége, ami testnevelés órán mutatkozik leginkább. Mindezt mi is tapasztaljuk.

Az év elején elvégezték a gyerekeknél a Differ vizsgálatot, szerencsére senkinél nem találtak nagy eltérést.

Ami egyre nagyobb problémát jelez évről-évre a beszédhibák halmozódása. Sajnos sokaknál az óvodai évek végére sem javul meg teljesen a kiejtésük és az iskolának nincs saját logopédusa.

A végén az új beiskolázási törvényt latolgattuk, mert akkor még nem volt egyértelmű milyen jogszabályok vonatkoznak a szeptemberi iskolakezdésre. Mindenesetre ez megint egy új helyzet, amiről majd utólag tudunk reflektálni.

Még ebben a hónapban elindítottuk 1 kolleganő önértékelési folyamatát az Oktatási Hivatal által megadott felületen:

November19.-én zajlott le a foglalkozás látogatása, ezen óv. vezető, és Önértékelési Csoport tagjai vettünk részt.

A folyamat részeként interjú készült a kolleganővel, a szülők is kaptak online kérdéseket, valamint megtörténtek az előírt dokumentumelemzések.

A június 9.-ére tervezett tanfelügyeleti látogatás a járványhelyzetre való tekintettel elmaradt.

A tavalyi nevelési évben nevelőtestületünk megalkotta a Kiskobak nevet viselő iskola-előkészítő füzetet. Az érintett csoportok óvónői összegezték a tapasztalataikat:

Az elmúlt tanévben teszteltük az érintett füzet beválását. Bizonyos módosításokra szükség van, ilyen pl.:

- nem egyértelmű utasítások megfogalmazásának pontosítása

- adott helyeken az illusztrációban méret módosítás

- bizonyos feladatok egyszerűsítése

- a piros és kék színek használata csak irányok jelölésére

- szülők kérésére Mátrix-os feladatok egyszerűsítésé

A közös tapasztalatok alapján megállapítható, hogy összességében tartalmas anyag készült, ami jó alapot szolgál az iskola-előkészítéshez. Az összegzett változtatások elvégzése után szeptemberben tovább folytatjuk vele a munkát.

Sajnos a nevelési év második fele teljesen másképp alakult, mint azt terveztük.

A Kormány intézkedései alapján, melyek a korona vírus járvány miatt egyre szigorúbbá váltak, az Óvodavezető és a Polgármester Úr egyeztetése után a 45/2020.(III.14) számú rendeletre hivatkozva március 16.-tól határozatlan időre szüneteltette az óvoda működését, indokolt esetekben ügyelet biztosítása mellett.

Minden kollega online, Home Office módon tartotta a kapcsolatot a csoportja gyermekeivel és a szülőkkel. Ez a nehéz időszak megmutatta, hogy legfontosabb partnereink a gyermekek és szüleik milyen felelősség teljesen, javaslatainkat, ajánlásainkat elfogadva folytatta otthon a nevelést és oktatást. Folyamatosan tartottuk a kapcsolatot és folyamatos volt a visszacsatolás is mindennapjaikról.

A Home Office kapcsolattartás tapasztalatairól kérdőíves felmérés készül, amit a következő nevelési év elején ismertetünk a nevelő testülettel.

Minden ezután tervezett program, szakmai nap stb. elmaradt.

Zalaszentgrót, 2020 06. 08.

Husz Ferencné

ÖCS vezető

***4. sz. melléklet***

**Gyermekvédelmi felelős beszámolója**

**a 2019/20 tanév munkájáról**

Év eleji statisztika adatai:

• Nagycsaládosok száma: 44

• Hátrányos helyzetű gyermekek száma: 6

• Halmozottan hátrányos helyzetű gyermekek száma: 5

• SNI gyermekek száma: 8

• BTMN gyermekek száma: 3

• Gyermekvédelmi kedvezményben részesülők száma: 19

• Védelem alatt álló gyermekek száma: 3

A nevelési év elején felvettem a kapcsolatot a gyermekjóléti központ munkatársaival és a védőnőkkel.

Szeptembertől a gyermekjóléti központpontból kaptunk egy új szociális segítő szakembert, Szmatona Kata személyében. Az óvodai szociális munka a törvényi előírások szerint, heti 1 óra fogadóóra keretében zajlott, ebben a nevelési évben is. Feladata a preventív tevékenység volt, az óvodánkban előforduló /gyermekvédelmi szempontból fontos/ problémák megoldásában, és közvetítésében próbált segítséget nyújtani. Részt vett szülői értekezleten, ahol agitálta a szülőket a fogadóórán való részvételre, segítség nyújtás igénybevételére, részt vett az intézmény programjain. Pedagógiai titoktartás mellett megbeszélhettük vele, azon gyermekek esetében a jelzést a gyermekjóléti központ felé, ahol ezt szükségesnek ítéltük.

Októberben az anyanyelvi és fejlesztő munkaközösség szervezésében őszi szakmaközi megbeszélésre került sor, a Zalaszentgróti Szakszolgálat szakemberei, a Zalaszentgróti Szociális, Család- és Gyermekjóléti Központ munkatársai, a védőnők, az érintett csoportok óvodapedagógusai, az intézményvezető, az anyanyelvi és fejlesztő munkaközösség tagjai között. Ez a megbeszélés is segítette a jelzőrendszer hatékonyabb együttműködését.

Novemberben esetkonferencián vettünk részt a gyermekjóléti Központban, védelem alatt álló testvérek szüleinek az ügyében.

December 3.-án, a Fogyatékkal élők világnapján, az óvodai szociális segítő szervezésében „ESÉLYNAP” címmel érzékenyítő programon vehetek részt az Ady úti óvoda csoportjai. A csoportok forgószínpad-szerűen, állomásokon ismerkedhettek a fogyatékkal élők (látássérültek, mozgássérültek) világával, az általuk használt eszközökkel, személyesen találkozhattak egy mozgássérült apukával. A program nagyon jól sikerült.

December 9.-én került sor a Zala Megyei Pedagógiai Szakszolgálat szervezésében az új Nemzeti Köznevelési Törvényhez kapcsolódó tájékoztatóra. Az itt elhangzó témák: Az iskolakészültséggel kapcsolatos jogszabályi változások hatása a szakszolgálati eljárásra és Mire számíthattunk az iskolakészültségi vizsgálaton? Ez a szülők és a környező óvodák pedagógusai számára egyaránt hasznosnak bizonyult.

Januárban folyamatosan tájékoztatni kellett a szülőket a tanköteles korú gyermekek további 1 nevelési évre való, szülői kérelmek benyújtási feltételeiről.

Egy védelembe vett gyermek esetében kellett szorosan együttműködni óvodánknak a gyermekjóléti szolgálattal, mivel a család az előirt vizsgálati időpontra nem vitte el a gyermeket. Az Oktatási Hivatal felé, a szülői kérelem benyújtásában a gyermekjóléti szolgálat munkatársai segítettek a családnak.

Január 29.-én ismét szakmaközi megbeszélésre került sor, ahol a Szakszolgálat munkatársai beszámoltak a fejlesztések eredményeiről és a beiskolázás, iskolakészültségi vizsgálatok tapasztalatairól.

Február 17.-én a Betegek világnapja alkalmából az óvodai szociális segítő és munkatársai érzékenyítő programot szerveztek a Batthyány úti óvoda csoportjai számára.

Februárban az óvodavezetővel részt vettünk a Szociális, Család és Gyermekjóléti Központ éves szakmai tanácskozásán.

Évközben folyamatosan érdeklődtem a csoportokban dolgozó óvodapedagógusoktól a BTMN-es, SNI és védelembe vett gyermekek fejlődéséről.

A védőnő rendszeresen látogatta az intézményünk csoportjait és folyamatosan ellenőrizte a fejtetvességet, több esetben kellett intézkedni és a szülőket tájékoztatni.

Az országban kialakult járvány veszélyhelyzet és a járvány lehetséges terjedése miatt, az intézmény fenntartója, Zalaszentgrót Város Önkormányzata március16.-ától, a gyermekek védelmében, az óvoda és bölcsőde ideiglenes bezárása mellett döntött. Ezen időszak alatt óvodánk, bölcsődénk biztosította az ügyeletet azon családok számára, akik ezt igényelték és az ehhez szükséges feltételeket teljesítették. Folyamatosan tartottuk a kapcsolatot a fejlesztő szakemberekkel, akik Home Office formájában tartották tovább a fejlesztéseket, tanácsokkal látták el a szülőket (logopédia, pszichológiai ellátás, fejlesztések). A veszélyhelyzet alatt is folyamatosan biztosított volt a hátrányos helyzetű és a halmozottan hátrányos helyzetű gyermekek és az ezt igénylő családok számára az étkeztetés, melyet még házhoz is szállítottak. Intézményünk május 25.-én térhetett vissza a rendes óvodai nyitva tartásra és munkarendre.

Május 11.-én esetkonferencián kellett részt vennünk, a bölcsőde szakmai vezetőjével, egy bölcsődés korú gyermek szüleinek ügyében.

Zalaszentgrót, 2020. 06. 02.

Erdős Béláné

Gyermekvédelmi felelős

***5. sz. melléklet***

**BÖLCSŐDE ÉVES BESZÁMOLÓJA**

**2019/2020**

I. Működési feltételek:

1.1. Tárgyi feltételek:

„Bölcsőde kialakítása és óvoda felújítása Zalaszentgróton” c. TOP-1.4.1-15 ZAI-2016-0028 azonosító sz. projektet városunk elnyerte, így lehetőség nyílt a bölcsőde két csoportra bővítésére.

Az Ady úti telephelyen kibővített és átalakított épületrészt a kivitelező augusztus közepén átadta. Nagy erőkkel és lelkesedéssel takarítottuk, rendeztük be a csoportszobákat, átadó és mosdó helyiségeket. Az egyik csoport új bútorokat kapott. Kialakításra került egy fedett terasz, játéktároló és kinti mosdó. Az óvodai udvartól elkerített részen homokozó, mászóka és kis ház található. A kötelező eszközlistán szereplő eszközök biztosítottak.

1.2. Személyi feltételek:

A két bölcsődei csoportban 4 kisgyermekgondozó-, nevelő dolgozik váltott műszakban, akik szakmailag megfelelő képesítéssel rendelkeznek. A két csoportot egy bölcsődei dajka segíti. Nehézséget okoz az idejét úgy beosztani, hogy hatékonyan segíteni tudja mindkét csoportot.

A bölcsődébe járó gyerekek intézményen belüli egészségügyi gondozását, a bölcsődét szerződés szerint látogató gyermekorvos, Dr. Nyékiné Dr. Tóth Mária látja el.

II. Szakmai munka:

Piros Tulipán csoportba egy gyermek maradt vissza az előző nevelési évből, így ők 11 főt – 1,5 év-2,5 év korút – szoktattuk be.

Sárga Tulipán csoportba két gyermek maradt vissza, ott 9 gyermek szokott be az év folyamán – 2-2,5 évesek; 1 SNI-s.

A családlátogatások a beszoktatások elején megtörténtek.

A fokozatos, két hetes, szülővel történő beszoktatás elég időt biztosít a gyermeknek és szülőjének a csoport és kisgyermeknevelője megismeréséhez.

A csoportok zavartalan működését meghatározó és segítő dokumentumok a „Házirend” és a „Napirend”. A csoportok napirendjének kialakításakor figyelembe vettük a gyermek életkori összetételét, fejlettségét, az évszakok változását. Igyekeztünk jól szervezett, folyamatos napirendet biztosítani a nevelési év folyamán ez hozzásegítette a gyermeket a biztonságérzetük kialakulásához.

A kisgyermeknevelők tevékenysége igen sokrétű és nagy odafigyelést igényel. A kisgyermeknevelő feladata az intézménybe járó gyermekek gondozása, nevelése, a személyi adminisztráció vezetése. A gyermekek egyéni igényeit figyelembe véve végzi a munkáját, a gondozás – nevelés mindig személyre szóló. Az egyes gyermekek életkora, fejlettségi szintje határozza meg a vele való foglalkozás módszerét. Az egyéni igények kielégítését, az egyéni bánásmód kialakítását segíti a saját gondozónő rendszer. Ennek lényege, hogy munkaidejében a saját gyermekeit gondozza, velük foglakozik, a társgondozónőhöz tartozó gyermekeket csakis annak távollétében látja el. Ez a fajta állandóság nélkülözhetetlen az egészséges személyiségfejlődéshez.

A bölcsődei nevelés-gondozás területein a tanulás fogalmát lehető legtágabban értelmezzük: minden olyan tapasztalat – információszerzés tanulás, amely tartós változást idéz elő viselkedésben, gondozásban. A tanulási tevékenységet irányítja a kíváncsiság és az érdeklődés. Színterei: gondozás, játék, kommunikáció, együttlét. Játékidőben több területen felkínálunk lehetőséget az ismeretszerzéshez: ének-zene, mese-vers, alkotó tevékenység, mozgás tevékenység.

Célunk, hogy a bölcsődéből távozó gyerekek életkoruknak megfelelő érettséggel, nyitottsággal lépjenek az óvodába.

COVID-19

2020. 03.16. után hazánkban jelentkező járvány miatt a családok otthon fogták gyermekeiket.

Az épület teljes fertőtlenítése után megkezdtük az ügyeletet. Igény mutatkozott rá, amelyet egyre többen kértek. Az előírásokat betartva fogadtuk a gyerekeket.

2020. 05.26.-tól újra nyithattunk, fokozatosan egyre több gyerek érkezett, de volt, akik őszig otthon tartanak.

A nyári hónapokra felmértük a szülők igényeit, megszerveztük a dolgozók szabadságolását, az augusztusi nagytakarítást.

III. Ünnepek – Rendezvények:

* Együtt megnéztük az Autómentes Nap gyermek felvonulóit
* Állatok világnapja alkalmából „kutya” simogatót szerveztünk
* Zene világnapja alkalmából hangszerekkel ismerkedtünk
* Márton napján „ludas” dalokat, verseket tanultunk
* Részt vettünk az óvodai Adventi gyertyagyújtásokon
* Mikulás érkezett a gyerekekhez
* Karácsonyi kézműves délutánt szerveztünk szülőkkel
* Karácsonyfát állítottunk, ajándékkal leptük meg a csoportokat
* Farsangi jelmezbe öltöztünk, vidám napot eltöltve
* Minden születésnapost felköszöntünk
* A tavaszi ünnepek a COVID-19 miatt elmaradtak
* Augusztus végén tervezünk búcsúzót az óvodába menő gyerekeknek

IV. Kapcsolatok:

* Szülőkkel való kapcsolattartás: családlátogatás, egyéni beszélgetések, szülői értekezlet, szülőcsoportos beszélgetések, írásos tájékoztatás, kézműves nyíltnapok.
* Zalaszentgróti EGYMI: SNI-s gyermekünkhöz logopédus és fejlesztőpedagógus jár. Egy alkalommal kértünk vizsgálatot.
* Zalaszentgróti Szociális, Család- és Gyermekjóléti Központ: Egy védelembe vett gyermek miatt folyamatos kapcsolatban vagyunk.
* Zala Megyei Gyermekvédelmi Központ és Területi Gyermekvédelmi Szakszolgálat, Zalaegerszeg: Nevelőcsaládnál nevelkedik egy tartós nevelésbe vett gyermek, akit a kirendelt gyámja is látogatja.
* Óvoda: Az ősszel óvodába kerülő gyerekeket meglátogatták az óvónők.

Zalaszentgrót, 2020. június 4. Makkay Márta, Bölcsőde szakmai vezetője

***6. sz. melléklet***

Ikt.sz: 338./2020.

Jegyzőkönyv

|  |  |
| --- | --- |
| Az eljárás azonosítója | M764270467222017Amest |
| A jegyzőkönyv témája | Mesterpedagógus program beszámolója |
| A mesterpedagógus neve | Molnár Szilveszterné |
| A mesterpedagógus azonosítója | 72723783709 |
| A beszámoló dátuma | 2020. 11. 04. |
| Jelen voltak | Husz Ferencné, Albertné Faragó Zsanett, Tóth Attiláné munkaközösség-vezetők, Tóthné Bajczik Zsuzsanna, intézményvezető- helyettes, Molnár Szilveszterné |
| A jegyzőkönyvet kapja | Baracskai József, Zalaszentgrót Város Polgármestere |

A 2020. november 4-én, szerdán lezajlott vezetőségi értekezleten került sor az intézményvezető által megvalósított mesterprogram időszerű éves beszámolójára. A jelenlétet aláírásukkal igazolták a vezetőség tagjai. Eszerint az alábbiak hangzottak el az intézményvezetőtől:

**Beszámoló a 2019. szeptember-2020-as időszakról**

Intézményvezetői mesterpedagógus pályázatom, mely a Zalaszentgróti Napköziotthonos Óvoda nevelőtestületének szervezetfejlesztése volt, 2017 szeptemberétől kezdtem el megvalósítani. A kitűzött feladataim megjelentek a 2017/2018-as, 2018/19-es, 2019/20-as éves intézményi munkatervekben is, részfeladatok formájában, nevelőtestületi értekezletek jegyzőkönyvében is.

A mesterprogram megvalósítása szempontjából a 2019 nyara és az augusztus végi óvoda-bölcsőde felújítás utáni feladatok, takarítás, beköltözés mester programom szempontjából nagyon hasznos időszak volt. A két épületben dolgozók közös munkája, kollektív és egymást segítő feladatelosztás és feladatszervezés erősítette a tagok közti kapcsolatot. Sok munkával járó, de örömteli időszak volt az új épületrészek átadása. Ez időszak alatt más-más oldaláról ismerhettem meg a kollégákat, mélyültek a kapcsolatok. Jómagam próbáltam ezt a helyzetet felhasználni csapatépítésre. Az újonnan kialakított 2 bölcsődei csoportban létrejött az új bölcsődei kollektíva.

A Minőségbiztosítás- BECS munkaközösség, akik megszervezték az óvoda saját iskolára felkészítő programját. Kialakítottuk a teameket, elosztottuk a feldolgozásra szánt témákat, elkészítési határidőket szabtunk. Ötletbörze keretében választottuk ki programunknak a „Kiskobak ”nevet. Az iskola-előkészítő program végleges összefésülésére 2019. áprilisi nevelés nélküli munkanap keretében került sor. Így 2019. szeptember második hetétől elindítottuk a nagycsoportokban **az iskola-előkészítő Kiskobak programunkat**.

Kidolgozott jó gyakorlat célja, hogy minél nagyobb esélyt adjunk a gyermekeknek a problémamentes iskolakezdéshez. A készségfejlesztő feladatok révén ahhoz nyújt segítséget, hogy kialakíthassuk azokat a készségeket, amelyek az olvasás és az írás sikeres elsajátításához vezetnek. Az iskola-előkészítő program gerincét és elveit Csabay Katalin Lexi Iskola-előkészítő mesetankönyvei adják.

Az óvodapedagógusok a csoport összetétele szerint differenciálva végzik a fejlesztést a csoportokban heti 1-2 alkalommal, a kijelölt napokon. A feladatok illeszkednek az óvoda tematikus terve szerinti témákhoz; írásbeli, szóbeli, matematikai képességeket fejlesztő feladatokból állnak. A gyermekek érzelmi élete és beszédkészsége csak a szüleikkel való szoros kapcsolatban fejlődhet, teljesedhet ki, ezért otthon, családban elvégzendő lapokat is tartalmaz.

A feladatok során előtérbe helyeztük a játékosságot, a manipulációs tevékenységet, cselekedtetést, mozgással egybekötött feladatokat. De hangsúlyt fektetünk az irányok, és a helyes ceruzafogás fontosságára is.

Az iskola-előkészítő programot 2020-as nevelési év végén felülvizsgáltuk, a javítások elvégeztük, átdolgozott fejlesztő programmal folytattuk szeptembertől a nagycsoportokban.

Októberben került sor a **GDPR és Tűz és munkavédelmi oktatásra**, mely új élményekkel gazdagította közösségünket.

Novemberben indítottuk el 1 fő óvodapedagógus **önértékelését**, mivel 2020-ra pedagógus tanfelügyeleti ellenőrzésre jelölték. Ehhez kapcsolódva sikerült elvégezni a szülők és a munkatársak elégedettség mérését is, így mérhető volt a dolgozó közösségbe illeszkedésének sikeressége.

A novemberi nevelőtestületi ülésen is megragadtam az alkalmat, hogy a 2019-es évben a **portfólióját feltöltő** pedagógusomnak átnyújtsam a nevére szóló címkével ellátott portfóliós pezsgőt. Sikerkritérium a sikeres feltöltés volt.

A 2019-es **karácsonyi ajándékozást** is sikerült egyedi meglepetést szereznem a saját magam által szaporított karácsonyi kaktuszokkal. Csapatépítő játék keretében karácsonyi kuponokat készítettem, melyekre mindenki felírhatott egy felajánlást bárki számára. Ezeket a kuponokat aztán összekevertük és mindenki vett magának belőle. Jókedvre derítő, humoros és kedves élményre beváltható kuponok születtek. Számomra fontos az érzelmi összekapcsolódás, az emberi kapcsolatok szorosabbra fűzése, bízom az emberi kapcsolatok jótékony energiáiban.

A **szülőkkel való kapcsolatépítésre** használtuk fel intézményünk által kezdett adventi jótékonysági vásárt, melyet minden adventi vasárnapon a városban, a Templom téren gyertyagyújtás alkalmával kezdeményeztünk. Erre lehetőséget kaptunk a fenntartótól ez évben is. A szülők, nagyszülők által készített ajándéktárgyak, sütemények nagy sikert arattak a városka lakói között, a bevételből pedig a szülői munkaközösség a gyerekek kirándulását támogatta.

A december 14-i, szombati munkanapot a nevelő-oktató munkát segítő alkalmazottaknak szervezett elsősegély nyújtási alapismeretek felelevenítésével töltöttük el. Ebben az egyik szülő volt segítségünkre, aki védőnő.

A **névnapok, jeles születésnapok** megünneplése, ha csak jelképes meglepetéssel is jár, mindenki számára fontos. Erre is figyelmet fordítottam az év folyamán. Az ünnepelteket közösen felköszöntöttük, én humoros köszöntő verssel, névre szóló köszöntő kártyával készültem.

A 2020-as év is a tevékenykedés szakasza lett volna, de a COVID-19 járvány átírta mindennapi életünket. Minden új szituációban próbáltam a dolgozókat motiválni, egymást támogatni, a felmerülő problémákat megoldani. Fontos volt ebben az időszakban az egymás mentális és fizikai segítése, folyamatos kapcsolat egymással.

A 2020-as év elején óvodapedagógus-munkaerő problémák újra felszínre kerültek, mivel a gyakornokunk tartós távollétre került betegség miatt, helyettesítésére egy középiskolai végzettségű munkavállalót alkalmaztam.

A **segítő szakemberekkel való együttműködést** a 2020. január 29-én összehívott szakszolgálat- gyerekjóléti szolgálattal közös konzultációban valósítottam meg. Ennek megszervezésével az anyanyelvi-fejlesztő munkaközösség vezetőjét bíztam meg. Zárt körben, titoktartás mellett lehetőségünk volt a pedagógiai helyzetek, események, eredmények megvitatására, tapasztalatcserére. A védőnők is rendszeres résztvevői a megbeszélésnek, akik nagy segítségünkre vannak egyes esetek egészségügyi megoldásában, tisztázásában.

Óvodánk alapítványának az Ép testben, ép lélek- gyermekekért Alapítvány hagyományos **jótékonysági bálja** februárban alkalmat adott az intézményen kívüli együttlétre, szórakozásra, kapcsolatépítésre a szülőkkel, partnerekkel. A bál ünnepélyes megnyitása után az óvónők „énekkara” szolgáltatott humoros műsort. A rendezvényről készült képek megtekinthetőek az intézmény és a Zalaszentgrót Város nyilvános közösségi oldalain, bekerült az Alapítvány Kuratóriumának szánt beszámolóba is. Előző év bevételének produkálása, mint sikerkritérium teljesült, ezt abból is tapasztalhatjuk, hogy a tombola felajánlások száma évről évre emelkedik.

A 2020-ban a 2021-es minősítésre való jelentkezésnél motiváló szerepem, feladatom volt. Az érintett pedagógusok jelentkezésének számának maximalizálása sikeres volt: 1 fő volt ebben érintett.

A Kormány 40/2020. (III. 11.) Korm. veszélyhelyzet hirdetett, így intézményünk 2020.március 16 - május 22-ig digitális formában, Home Office-ban végezte munkáját. Erre a csoportok zárt Facebook-ja megfelelő platform volt. Ennek megszervezésekor folyamatosan tartottam e-mailen, Messengeren a kapcsolatot a pedagógusokkal. Az intézmény hivatalos e-mailjén juttattam el hozzájuk a munkavégzéssel, szervezéssel kapcsolatos vezetői utasításokat, hetente kértem fényképes beszámolót, amelyet az intézmény Facebook oldalán is nyilvánosan kommunikáltunk.

Ez idő alatt a nevelő-oktató munkát segítő alkalmazottak szabadságot töltöttek, majd fertőtlenítő nagytakarítás végeztek, illetve rész vettek védőeszköz, maszkok varrásában a dolgozók és Zalaszentgrót Város részére. A két épületben dolgozók segítették egymás munkáját, figyelembe vették az óvoda érdekét. Úgy gondolom, hogy újragondolhatták az egymásról kialakított képet, más-más oldaláról ismerhették meg egymást. A feszültséggel teli időszak ellenére is kiegyensúlyozott volt a munkavégzés. Jól eső érzés volt, hogy a városból, pékségekből is küldtek nekünk pizzát, elismerték, támogatták munkánkat. Tavasszal a pedagógusok is bekapcsolódtak az udvari munkákba: virágágyások készültek, beültetésben mindenki részt vett. Együtt szépítettük környezetünket. Ennek megszervezésében jelentős szerepe volt a Környezeti munkaközösségnek.

Tavaszi szünet után, 2020. április 20-tól folyamatosan ügyeletet tartottunk az intézményben azoknak, akik munkavégzés miatt nem tudták gyermekeiket otthonukban ellátni. A pedagógusok felváltva vállalták a Home Office mellett a 2-2 nap ügyeletet dajkáikkal.

A 2020 tavaszára is terveztem **„outdoor”** csapatépítést, amelyet törvényi rendelkezés miatt nem lehetett hagyományos kontaktussal megszervezni. Folyamatosan figyeltem arra, hogy naprakész információval tudjam ellátni a dolgozóimat, többféle változatot is kidolgoztam a munka megszervezésére, felkészülve a várható változásokra. Akinek szüksége volt rá, segítettem a számítógéppel kapcsolatos kérdésekben, az on-line fogadóórát egymás felhívásával teszteltük, mielőtt a családokat kerestük volna. Csapatépítésként Húsvétra közös jókívánság fotót, montázst készítettünk és tettem ki az intézmény közösségi oldalára. Létrehoztam az óvodai dolgozók közös Messengerét, ahol az informális információkat tudtuk megosztani a nyilvánosság kizárásával, de előfordult, hogy humoros képeket küldtünk egymásnak, „tartottuk egymásban a lelket”. Minden dolgozó részt vettek valamilyen módon a programokban, bekapcsolódtak a beszélgetésekbe. A 90%-os sikerkritériumot elértük.

Óvodánk minden évben megrendezi **hagyományos szakmai napját**, amelyre mindig neves előadókat hívunk. Ez évben, 2020-ban április 14-én került volna megrendezésre, meghívott vendégünk Kádár Annamária lett volna, aki örömmel fogadta a felkérést. A járványveszély miatt sajnos ez is meghiúsult.

A nevelőtestület hagyományos **évvégi kirándulására** minden alkalommal hívjuk a nyugdíjba vonult kollégáinkat, 2020. június 12-ére meg is szerveztük már a Zselici Tájvédelmi Körzetbe, Somogy és Baranya megyékbe a szokásos kirándulásunkat, de sajnos ezt is el kellett halasztanunk. Terveink szerint a 2021 júniusában fogjuk bepótolni.

Évvégéhez közeledve, **pedagógus napra** készülve nem szervezhettünk hagyományos ünnepséget. A fenntartó levélben juttatta el mindenki számára köszöntését.

A nyár közeledtével és a járvány csendesedésével az előírt biztonsági előírások betartásával 2020. május 25-től kinyitottak a csoportok és próbáltunk visszatérni a normál működéshez. A gyermekek egy része kezdte csak meg az óvodát, majd június 2-tól nyári munkarend szerint folytattuk a munkát.

Sajnos **a gyereknapot** sem tudtuk a hagyományos rendezvényeikkel ünnepelni, ezért óvodánk nyilvános oldalán gyerekkori képeinkből készítettünk „meglepetés tablót” az oldal látogatói számára. Nagyon sok, pozitív visszhangot kaptunk, képeink alá Polgármester Úr és szülők is töltöttek fel magukról gyerekkori képeket. Minden dolgozó részt vett a megvalósításban. A 100%-os sikerkritériumot elértük.

A nyár folyamán és folyamatosan hirdettük **üres óvodapedagógus álláshelyünket**, de sajnos a nevelési évet 1 üres álláshellyel kezdtük. Az év indulásakor derült ki, hogy gyakornokunk elköltözik, másik kolléganőnk anyai örömök elé néz. Így a nagyobb pedagógus hiánnyal szembesültünk. A Kormány 417/2020. (VIII. 30.) Korm. rendelete a közneveléssel összefüggő egyes kormányrendeletek módosításával elkerülhető az óvodában a pedagógusok túlóráztatása, viszont a munkaerőhiányt kevésbé oldja meg. A fenntartóval egyeztetve, munkáltatói döntés alapján a *váltótárs nélkül dolgozó óvodapedagógus* a közalkalmazotti pótlékalap 100%-ának megfelelő összegű havi illetménypótlékban részesül intézményünkben. 2020. július 1-től új bérelem, az *ágazati szakmai bérpótlék* került bevezetésre minden pedagógus előmeneteli rendszer hatálya alá tartozó alkalmazott számára. Ezekkel az ösztönző eszközökkel próbáltam a pedagógusokat motiválni. Üres óvodapedagógusi álláshelyeinket folyamatosan hirdetjük.

A 2020/21-es nevelési évvel folytattuk az átdolgozott **Kiskobak iskola-előkészítő jógyakorlatunk alkalmazását.** Az összegyűjtött tapasztalatokat a nyár eleji időszakban összegyűjtöttük, a szükséges változtatásokat megvitattuk és elvégeztük. Az átdolgozott Kiskobak iskola-előkészítő füzetet alkalmazzuk 2020/2021 nevelési évben a nagycsoportot kezdő gyermekekkel. A tematikus feladatsort hasznosnak találtuk, segíti a gyermekek iskolai életmódra való felkészítését. A program az óvoda tematikus tervéhez igazítva tartalmazza a képességfejlesztő feladatokat.

A nevelési év folyamán igyekeztem a kialakított bölcsődei egységben dolgozók kapcsolatrendszerét kialakítani, közösségbe integrálni. Az óvodai és bölcsődei éves munkaterveket a bölcsőde vezetővel átbeszéltük, a lehetséges kapcsolódási pontokat megkerestük. A nevelőtestülettel közös programokat szervezek a bölcsődében dolgozókkal, ilyen például a szakmai kirándulások, csapatépítők, szakmai napok, egyéb gyerekeknek szánt programok, amelyeken bölcsődések is részt tudnak venni, például állatsimogató.

Zalaszentgrót, 2020. november 4. Molnár Szilveszterné

Az elkészült beszámolót meghallgattuk, elfogadtuk:

Husz Ferencné Albertné Faragó Zsanett Tóth Attiláné

Tóthné Bajczik Zsuzsanna

***7. sz. melléklet***

**Statisztikai összesítő**

***(Készült: A 2020. október 1-i állapot szerint)***

**Létszámkimutatás:**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Batthyány**  **óvoda** | **Stati. létszám** | **Normatíva létszám** | **Ebből:**  **fiú** | **Ebből:**  **lány** | **SNI** | **Ebből: lány** | **BTMN** | **Ebből: lány** |
| Margaréta csoport (kiscs.) | 26 | 26 | 16 | 10 | 0 | 0 | 0 | 0 |
| Cinege csoport (nagy) | 22 | 22 | 17 | 5 | 0 | 0 | 0 | 0 |
| Pöttyös labda csoport (nagy-középső) | 23 | 23 | 17 | 6 | 0 | 0 | 0 | 0 |
| Szívecske csoport (kis-középsőcs.) | 25 | 27 | 12 | 13 | 2 | 0 | 1 | 1 |
| **Összesen:** | **96** | **98** | **6** | **34** | **2** | **0** | **1** | **1** |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Ady**  **óvoda** | **Statisztikai létszám** | **Normatíva létszám** | **Ebből:**  **fiú** | **Ebből:**  **lány** | **SNI** | **Ebből: lány** | **BTMN** | **Ebből: lány** |
| Napocska  Csoport (kiscs.) | 26 | 27 | 14 | 12 | 1 | 0 | 0 | 0 |
| Teknős Dönci csop. (nagy-középső) | 25 | 27 | 13 | 12 | 2 | 0 | 1 | 0 |
| Katica  csop (középső) | 18 | 20 | 12 | 6 | 1 | 0 | 0 | 0 |
| **Összesen:** | **69** | **74** | **39** | **30** | **4** | **0** | **1** | **0** |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Óvodai összesítő** | **Statisztikai létszám** | **Normatíva létszám** | **Ebből:**  **fiú** | **Ebből:**  **lány** | **SNI** | **Ebből: lány** | **BTMN** | **Ebből: lány** |
| Batthyány úti óvoda | **96** | **98** | **62** | **34** | **2** | **0** | **1** | **1** |
| Ady úti  óvoda | **69** | **74** | **39** | **30** | **4** | **0** | **1** | **0** |
| **Összesen** | **165** | **172** | **101** | **64** | **6** | **0** | **2** | **1** |

**Beiskolázási adatok 2020. szeptember**

|  |  |  |  |
| --- | --- | --- | --- |
| **Óvodai összesítő** | **Tanköteles korú gyermek** | **Általános iskolai tanulmányait megkezdte** | **Óvodában maradt** |
| Batthyány úti óvoda | 36 fő | 33 fő | 3 fő |
| Ady úti óvoda | 19 fő | 12 fő | 7 fő |
| **Összesen** | **55 fő** | **45 fő** | **10 fő** |

***8. sz. melléklet***

**Vezetői ellenőrzési terv 2020/21.**

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| ***HÓNAP*** | **IX.** | | **X.** | **XI.** | **XII.** | **I.** | **II.** | **III.** | | **IV.** | | **V.** | | **VI.** | | **VII.** | | | **VIII.** |
| ***ellenőrzés területei*** |
| **Pedagógiai, tanügy igazgatási** | | | | | | | | | | | | | | | | | | | |
| Naplók ellenőrzése |  | | V, BV |  |  | V, BV |  | |  | |  | |  | | V, BV | |  |  | |
| Felvételi- és mulasztási naplók ellenőrzése | V, BV | |  |  |  | VH, BV |  | |  | |  | |  | |  | |  | V, BV | |
| Statisztika |  | | FV |  |  |  |  | |  | |  | | V | |  | |  |  | |
| Ünnepek, hagyományok | F | |  |  |  |  |  | |  | |  | |  | |  | |  | F | |
| Tematikus tervek | VH | |  |  | VH |  |  | | VH | |  | |  | |  | |  |  | |
| Fejlesztési tervek |  | | M |  |  | M |  | |  | | M | |  | |  | |  |  | |
| Kirándulás | F | |  |  |  |  |  | |  | |  | |  | |  | |  | F | |
| Szülői értekezlet | VH, BV | | VH, BV |  |  | VH, BV |  | |  | |  | |  | |  | |  |  | |
| **Munkáltatói feladatok** | | | | | | | | | | | | | | | | | | | |
| Munkaidő betartás | FVH | |  |  |  | FVH |  | |  | |  | |  | |  | | FH | FV | |
| Munkavégzés ellenőrzése | FVH | |  |  |  | FVH |  | |  | |  | |  | |  | | FH | FV | |
| **Gazdálkodással kapcsolatos** | | | | | | | | | | | | | | | | | | | |
| Takarékos gazdálkodás | FVH | |  |  | FVH |  |  | |  | |  | | FVH | |  | |  |  | |
| Beszerzések | FH | |  |  | FH |  |  | |  | |  | |  | | FV | | FV |  | |
| Eszköz  nyilvántartás | FVH | |  |  |  |  |  | |  | |  | |  | | FH | |  |  | |
| Leltár |  | |  |  | VH |  |  | |  | |  | |  | | VH | |  |  | |
| Karbantartás | FVH | |  |  |  |  |  | |  | |  | |  | |  | |  |  | |
| Helyettesítés, túlóra | FVH | | FVH | FVH | FVH | FVH | FVH | | FVH | | FVH | | FVH | | FVH | | FH | FV | |
| Szabadságolás | VH, BV | |  |  |  | VH, BV |  | |  | |  | | VH, BV | |  | |  |  | |
| Bélyegző kezelés | V | |  |  |  |  |  | |  | |  | | V | |  | |  |  | |
| **Egyéb** | | | | | | | | | | | | | | | | | | | |
| Munkavédelmi előírások betartása | | FVH |  |  |  |  |  | | FVH | |  | |  | |  | |  |  | |
| Munkavédelmi oktatás | |  | szak |  |  |  |  | |  | |  | |  | |  | |  |  | |
| Dekoráció | | VH, BV |  |  |  |  | VH, BV | |  | |  | |  | |  | |  |  | |

Jelmagyarázat:

Intézményvezető: **V,** Intézményvezető helyettes: **H,** Bölcsődevezető: **BV** Munkaközösség vezető: **M,** Folyamatos: **F**