Szám: 1-7/2020. 4. sz. napirendi pont

**Indokolás**

**Zalaszentgrót Város Önkormányzata Polgármesterének**

**2021. május 27-re tervezett döntéséhez**

**Tárgy:** A hétközi és hétvégi központi orvosi ügyeleti ellátás 2021. évi biztosítására kötött feladat-ellátási szerződés módosítása

**Indokolás:**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 4. pontja a települési önkormányzat feladataként határozza meg az egészségügyi alapellátás biztosítását. Az egészségügyi alapellátásról szóló 2015. évi CXXIII. törvény 5. § (1) bekezdésének c) pontja értelmében a települési önkormányzat az egészségügyi alapellátás körében gondoskodik az alapellátáshoz kapcsolódó háziorvosi, házi gyermekorvosi és fogorvosi ügyeleti ellátásról.

Az egészségügyről szóló 1997. évi CLIV. törvény 93. § (2) bekezdése szerint az ügyeleti ellátás célja az egészségügyi szolgáltatók napi munkarend szerinti munkaidő befejezésének időpontjától a következő napi munkarend szerinti munkaidő kezdetéig a beteg vizsgálata, egészségi állapotának észlelése, alkalomszerű és azonnali sürgősségi beavatkozások elvégzése, illetőleg fekvőbeteg gyógyintézetbe történő sürgősségi beutalása, valamint a külön jogszabályokban meghatározott eljárásokban való részvétel.

Zalaszentgrót Város Önkormányzata Képviselő-testülete az ügyeleti feladatok ellátásáról 2010. évtől a REÁLMED Kereskedelmi és Egészségügyi Szolgáltató Kft.-vel (a továbbiakban: REÁLMED Kft., székhely: 1131 Budapest, Topolya u. 4-8.) kötött feladat-ellátási szerződés útján gondoskodik. A zalaszentgróti központi háziorvosi ügyelet Zalaszentgrót Város Önkormányzatának és a környező 20 község (Batyk, Döbröce, Dötk, Kallósd, Kehidakustány, Kisgörbő, Kisvásárhely, Mihályfa, Nagygörbő, Óhid, Pakod, Sénye, Sümegcsehi, Szalapa, Tekenye, Türje, Vindornyaszőlős, Zalabér, Zalaszentlászló, Zalavég) helyi önkormányzatának illetékességi területére kiterjedően végzi az ügyeleti ellátást.

A megkötött feladat-ellátási szerződés alapján a REÁLMED Kft. szerződött a központi normatíva finanszírozásra. **Az Önkormányzat a központi ügyeleti feladatok ellátásáért a Nemzeti Egészségbiztosítási Alapkezelő** (a továbbiakban: NEAK; az OEP jogutódja) **általi központi finanszírozás 100 %-a felett,** *– melyre a REÁLMED Kft. a NEAK-kal közvetlen finanszírozási szerződést kötött –***évről-évre növekvő mértékű támogatást fizetett a REÁLMED Kft-nek.** Ennek eredményeként, míg a 2014-2016. évben 60,-Ft/fő/hó összegű támogatást fizettek az önkormányzatok, addig 2017. évre az önkormányzatok részéről egységesen 79,-Ft/fő/hó összegben, 2018. évre 125,-Ft/fő/hó összegben, 2019. évre 144,-Ft/fő/hó összegben, 2020. évre pedig már 183,9,-Ft/fő/hó összegben került meghatározásra a támogatás összege.

A REÁLMED Kft. már a 2018-2019. évekre vonatkozólag is kérelemmel fordult a zalaszentgróti kistérségi ügyeleti ellátásban érintett települési önkormányzatokhoz az ügyeleti rendszer humán erőforrás bérigényének növekedésével, az ügyeleti ellátásában országosan kialakult helyzettel kapcsolatban.

A REÁLMED Kft. a központi ügyeleti feladatok ellátásáért a központi NEAK finanszírozáson túl a **2021. évre** az önkormányzatok részéről egységesen **224,- Ft/lakos/hó** összegű önkormányzati támogatást igényelt. A REÁLMED Kft-vel folytatott további egyeztetések eredményeképpen **a cég ügyvezetője** *– az általa javasolt 224,- Ft/lakos/hó összegű támogatás ellenében –* **elfogadta a ZalA-KAR Térségi Innovációs Társulás Operatív Bizottságának 1/2020. (IX. 29.) határozatában javasolt 210,- Ft/lakos/hó összegű támogatást a 2021. évre azzal, hogy amennyiben évközben pozitív változás következik be a központi NEAK finanszírozásban, úgy az eredeti és a kedvezőbb NEAK finanszírozás különbözetével csökkentésre kerüljön az önkormányzatok által fizetendő támogatás összege.**

Zalaszentgrót Város Önkormányzata Képviselő-testületének feladat- és hatáskörében eljárva a polgármester *– a Kormány 478/2020. (XI. 3.) Korm. rendeletének 1. §-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, Zalaszentgrót Város Önkormányzatának Képviselő-testülete tagjainak írásbeli véleményére figyelemmel –* a 150/2020. (XII. 17.) számú határozatában úgy döntött, hogy Zalaszentgrót vonatkozásában a hétközi és hétvégi központi orvosi ügyeleti szolgáltatást változatlanul a REÁLMED Kft. részéről biztosítja, melyhez a központi NEAK finanszírozáson túl 2021. január 01-től az ellátási terület vonatkozásában további 210,- Ft/fő/hó önkormányzati támogatást biztosít azzal, hogy a megkötésre kerülő feladat-ellátási szerződésben rögzítésre kerül az önkormányzat által fizetendő támogatás arányos csökkentése a központi NEAK finanszírozásban esetlegesen bekövetkező, a települési önkormányzatok számára kedvezőbb változás esetére.

Az egészségügyi szektorban az elmúlt időszakban a Kormányzat részéről megindultak a területi bérrendezési folyamatok. Ennek eredményeként az alapellátást biztosító háziorvosok finanszírozása folyamatosan több lépcsőben megemelkedett, illetve béremelésre került sor az egészségügyi dolgozók körében is. További központi emelés valósult meg a szakdolgozók béremelésével is, amely a nővérek finanszírozását is érintette. Természetesen az egészségügyi ágazatban megvalósított bérrendezés, különösen az egészségügyi szolgálati jogviszonyról szóló 2020. évi C. törvénnyel megvalósuló illetményemelés révén az ügyeleti ellátásban is érezteti a hatását. Minthogy a helyi és környékbeli háziorvosok az elmúlt időszakban jelentősen kivonták magukat az ügyeleti feladatból, az ügyeletet adó „külsős” orvosok sok esetben 40, 50, vagy akár 100 %-kal magasabb összeg fejében hajlandóak ellátni a feladatot.

Mindazonáltal az alapellátásban dolgozó orvosok és szakdolgozók béremeléséhez szükséges 2021. évi forrás biztosításáról szóló 1848/2020. (XI. 25.) Korm. határozat 3. pontja értelmében a Kormány *„a Magyarország 2021. évi központi költségvetéséről szóló* [*2020. évi XC. törvény*](https://optijus.hu/optijus/lawtext/A2000090.TV/tvalid/2020.11.25./tsid/) *(a továbbiakban:*[*Kvtv.*](https://optijus.hu/optijus/lawtext/A2000090.TV#sid)*)* [*12. § (2) bekezdésében*](https://optijus.hu/optijus/lawtext/A2000090.TV#sidlawrefP(12)B(2)) *biztosított jogkörében elrendeli a* [*Kvtv. 1. melléklet LXXII.*](https://optijus.hu/optijus/lawtext/A2000090.TV#sidlawrefm(1)1(LXXII)) *Egészségbiztosítási és Járvány Elleni Védekezési Alap fejezet, 1. Egészségbiztosítási Alap cím, 2. Egészségbiztosítási ellátások kiadásai alcím, 7. Gyógyító-megelőző ellátás jogcímcsoport, 1. Háziorvosi, háziorvosi ügyeleti ellátás jogcím előirányzat 71 558 900 000 forinttal történő megemelését, az 1. melléklet szerint”.*

Az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III. 3.) Korm. rendelet értelmében pedig megváltozott a háziorvosi ügyeleti ellátás finanszírozása az 5. melléklet szerinti előirányzat alapján, nevezetesen az ügyeleti szolgálat finanszírozása 10 106,2 millió Ft-ról 13 106,2 millió Ft-ra emelkedett.

Minthogy a Kormányzat szükségszerű emelést hajtott végre az ügyeleti rendszer NEAK finanszírozásán, időszerűvé vált a 2021. évre megkötött feladatellátási szerződésekben foglaltak szerint a települési önkormányzatok által fizetendő szolgáltatási díj összegének felülvizsgálata.

Az egészségügyi szolgáltató számításai alapján a NEAK finanszírozás emelkedése révén 160,-Ft/lakos/hó összegre csökkenne az önkormányzati hozzájárulás összege. Ugyanakkor az egészségügyi jogviszony változások folytán az egészségügyi szférában bekövetkezett jelentős béremelések miatt, továbbá a koronavírus okozta pandémiás helyzet által az ügyeleti ellátás biztosításában előállt növekvő mértékű nehézségek okán a REÁLMED Kft. ügyvezetője 2021. május 1. napjától egyfajta kompenzációként 185,-Ft/lakos/hó összegű hozzájárulást kíván igényelni az önkormányzatoktól. Az egyeztetések eredményeképpen az Operatív Bizottságnak sikerült az egészségügyi szolgáltató által igényelt 185,-Ft/lakos/hó összeg helyett **175,-Ft/lakos/hó** összegű hozzájárulásban megegyezni.

Ennek értelmében szükségessé vált a 2021. évi hétközi és hétvégi ügyelet tárgyában kötött feladatellátási szerződés módosítása, amelyben a 175,-Ft/lakos/hó összegű hozzájárulás kerül rögzítésre.

Az ügyeleti ellátásában részt vállaló önkormányzatok 2021. évi módosult támogatási összegeit, valamint a REÁLMED Kft. költségkimutatását és javaslatát az indokolás mellékleteként csatolt táblázatok tételesen tartalmazzák.

**Határozati javaslat:**

Zalaszentgrót Város Önkormányzata Képviselő-testületének feladat- és hatáskörében eljárva a Polgármester – a Kormány 27/2021. (I. 29.) Korm. rendeletének 1. §-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, Zalaszentgrót Város Önkormányzatának Képviselő-testülete tagjainak véleményére figyelemmel– Zalaszentgrót vonatkozásában a hétközi és hétvégi központi orvosi ügyeleti szolgáltatás biztosítása tárgyában a REÁLMED Kereskedelmi és Egészségügyi Szolgáltató Kft.-vel (székhely: 1131 Budapest, Topolya u. 4-8.) 2020. december 18-án megkötött feladat-ellátási szerződést akként módosítja, hogy a központi NEAK finanszírozáson túl 2021. május 01-től az ellátási terület vonatkozásában további 175,- Ft/fő/hó önkormányzati támogatást biztosít.

A polgármester felkéri a jegyzőt, hogy a határozati kivonat egy példányának megküldésével a REÁLMED Kereskedelmi és Egészségügyi Szolgáltató Kft-t a döntésről értesítse, valamint a feladat-ellátási szerződésmódosítás megkötése érdekében szükséges intézkedéseket megtegye.

**Határidő:** 2021. május 31.

**Felelős:** Baracskai József polgármester

Dr. Simon Beáta jegyző

**Zalaszentgrót**, 2021. május 21.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |

1. sz. melléklet

|  |  |  |  |  |
| --- | --- | --- | --- | --- |
| Település | Lakosságszámszám (2020. 01. 01-i állapot) | 2021. 05. 01-től fizetendő 2021. évi díj/fő/hó (adatok Ft-ban) |  | 2021. évi díj összesen (adatok Ft-ban) |
| **Batyk** | 403 | 175 |  | 70 525 |
| **Döbröce** | 85 | 175 |  | 14 875 |
| **Dötk** | 47 | 175 |  | 8 225 |
| **Kallósd** | 99 | 175 |  | 17 325 |
| **Kehidakustány** | 1 093 | 175 |  | 191 275 |
| **Kisgörbő** | 196 | 175 |  | 34 300 |
| **Kisvásárhely** | 49 | 175 |  | 8 575 |
| **Mihályfa** | 351 | 175 |  | 61 425 |
| **Nagygörbő** | 159 | 175 |  | 27 825 |
| **Óhíd** | 533 | 175 |  | 93 275 |
| **Pakod** | 851 | 175 |  | 148 925 |
| **Sénye** | 65 | 175 |  | 11 375 |
| **Sümegcsehi** | 622 | 175 |  | 108 850 |
| **Szalapa** | 188 | 175 |  | 32 900 |
| **Tekenye** | 467 | 175 |  | 81 725 |
| **Türje** | 1 614 | 175 |  | 282 450 |
| **Vindornyaszőlős** | 339 | 175 |  | 59 325 |
| **Zalabér** | 753 | 175 |  | 131 775 |
| **Zalaszentgrót** | 6 391 | 175 |  | 1 118 425 |
| **Zalaszentlászló** | 789 | 175 |  | 138 075 |
| **Zalavég** | 340 | 175 |  | 59 500 |
|  |  |  |  |  |
| **Összesen:** | 15434 |  |  | 2 700 950 |

